وەفاداریی ..بنەمایە بۆ بنیاتنانی ژینێكی سەركەوتوو ؟ – CHRA.TV\nسەرەتا / تەندروستی و ژیان / کۆمەڵایەتی / وەفاداریی ..بنەمایە بۆ بنیاتنانی ژینێكی سەركەوتوو ؟\nجەزا عارف :\n– سیفەتێكە لەو كردە جوانانەی كە پێویستە لە هەموو كەسێكدا هەبێت ، چونكە كەسایەتی مرۆڤ بەهێز دەكات ، ئەگەر كەسێك وەفادار بێت لەلای خەڵكی خۆشەویست دەبێت بە پێچەوانەشەوە هەمیشە بێزراوە ، وەفاداری خۆشەویستی نێوان تاكەكانی كۆمەڵگا پتەو دەكات …\nپەیمان ئەحمەد :\n– لەلای تاكەكانی كۆمەڵگا دوو جۆر پێناسە دەبینرێ ، یەكیان لەسەر بنەمای خوێنە كە تا ئێستا لە (90%) زیاتر وەفاداری لە نێو رەگەزی جیاواز و خێزان بەتایبەتی بەردەوامە هەرچەند زانست زۆر بە توندی خۆی خزانۆتە نێو بنەماكانی كۆمەڵایەتی كۆمەڵگای كوردی و لە دەرەوەش لەگەڵ تێكشكانی بنەماكاندا تا هەنووكە (60% و 70%) بۆ سەرەوە بەهای خۆی پاراستووە ، دووەمیان لەسەر بنەمای بەرژەوەندی یە ، كە كۆمەڵێك شت وادەكات كەسەكان لە یەكدی نزیكببنەوە كە بنەماكانی مرۆڤبوونی لەخۆ نەگرتووە ئەمەش ئاكامی بەرەو باش نەچووە و ناچێت ، نەمانی وەفا لەنێو تاكەكاندا هەڵوەشاندنەوەی هەموو بنەماكانە ، وەفا تاكە بەهایە كە لە هەموو سوچێكی جیهاندا بەردەوامی و مانەوەی زیاتر دەدات بەتاك و بەشەكانی كۆمەڵگا بۆ پێشكەوتنی وڵات لە گشت بوارێـــــكدا …\nنیگا ئیسماعیل :\n– زۆرجار كەكەسێك بەوەفا بێت بەسەمەرە لێی دەڕوانم! چونكە وەفاداری وشەیەكی پیرۆزە و بوونی لە خودی مرۆڤدا دوو هێندەی تر جوانتر و پیرۆزتری ئەكات ، ئەمانەش دەگەنن لەنێو ئێمەدا؟! پێویستە بەوەفابین بۆ خاك و نیشتمان و دایك و هاوڕێ و ئەو مامۆستایەی بۆ ساتێكیش بێت چەند زانیارییەكی پێبەخشیوین ، هەروەها پەیوەندی نێو كەسەكان ئەگەر وەفا نەبێت رێز و خۆشەویستی چۆن دروست ئەبێت لە نێوانیاندا ؟ بەداخەوە رەشبینم لەم كۆمەڵگەیەدا چونكە بەدەگمەن ئەوە بەدی ئەكەم تیایدا !!\nبەختیار مەحمود :\n– لەگەڵ پێشكەوتنی زانست و سەردەمدا وشە و مانای وەفاداری كاڵبونەوەی بەخۆوە بینیوە ، ئەگەر مرۆڤ بێبەش بوو لە دەربڕینی وەفا بەرانبەر بەو كەسەی كە چاكەی لەگەڵ كردووە ئەوا پێم وایە مرۆڤێكی نەخۆشە !! پێویستە بەرزترین ئاستی وەفا پێشكەش بكرێت بە گەورەترین مرۆڤ كە لە دایكدا خۆی نمایش دەكات …\nهۆزان محەمەد :\n– خودی هەر تاكێك لە كردەی وەفادا .. وەفادارە یا بێ وەفایە ! جا ئەگەر دوو تاك بەریەك كەوتن و هەردوولا بارگاوی بوون بەوەفا .. ئەوا رێز و خۆشەویستی تیایاندا باڵا ئەكات ، جا ئەو دوو تاكە هاوڕەگەز بن یاخوود دوو رەگەزی جیا ، گەر لایەكیان لەمبارەیەوە خاڵی بێت دەرئەنجامی پەیوەندییەكان بەگرفت و ناخۆشی كۆتایی دێت ! بەكورتی لە بارەی كاریگەرییە باشەكانی وەفادارییەوە دەڵێم كەسی خاوەن وەفا بوونی دەبێتە هۆی باڵابوونی رێز و خۆشەویستی و پەرەدان بە رۆحی هاوكاری و ئارامی و دڵنیایی ….. بێ وەفایش هۆكاری نانەوەی گرفت و لاوازكردنی پەیوەندییەكان و دواجار لێكترازانە ! ئەمەش كاریگەری خراپی خاوەن ئەم رۆحیەتەیە ، بەوەفا بوونیش پەیوەستە بە فراوانبوونی ئاستی رۆشنبیری تاكەكەنی كۆمەڵەوە و لێرەشەوەیە سەرچاوە دەگرێ بۆ هەموو شتەكانی دیكە …\nفەیروز حسێن :\n– وشەیەكی تەواو و پڕاو پڕ لە میهر و بەخشندەیی و پێزانین و لێپرسراوێتی یە ، تاكەكانی كۆمەڵ بەهەموو چین و توێژەكانەوە لە هەبوونی ئەم كردە جوانە بێبەش نین و كەم تا زۆر هەستی پێئەكەن و لە كاتی پێویستدا بەشێوەیەكی (ئیجابی یا سلبی) كاردانەوەی خۆی بۆی هەیە ، وە لە تاكێك بۆ تاكێكی تر دەگۆڕێ و هەموو هەستێكیش كاردانەوەی باش و خراپی هەیە لە ئێستای ژیانی رۆژانەماندا و بەتایبەتی لەم سەردەمەدا كاردانەوەی (سلبی) زیاتر هەیە ! ئەویش بەهۆی گۆڕانی ژینگە و بارودۆخی مرۆڤایەتی سەردەمی ئێستا و زانیاری و رۆشنبیری و بەخوودبوونی تاكەكانمان ، وە زیاتر بێمتمانەیی تاكەكانی كۆمەڵ كاریگەری هەیە و بەرەو ئاقارێكی خراپتری دەبەن ، ئەوەشمان لە یاد نەچێت لە هەموو سەردەم و سەدە و كات و شوێنێكدا ئاستێك یان پلەیەك یان رێژەیەك هەیە بە (ئیجابی) بوون بنوێنێ وە چەند هەبوونی كەمبێت بەڵام هەر دەمێنێ لەناو كۆمەڵگای مرۆڤایەتیدا ..\nئاوات كەریم :\n– جوانترین كردار كە هەبێت لە مرۆڤدا وەفادارییە ، بەڵام بەداخەوە ئەمڕۆ كەمبۆتەوە .. ئەمەش دیاردەیەكی خراپە و دەبێتە هۆی نەمانی پەیوەندییە كۆمەڵایەتیەكان و لە كۆتاییدا هەرەسهێنانی كۆمەڵگاكەشی لەوانەیە لێ بكەوێتەوە ، وە بەتایبەت لە نێوان هەردوو رەگەزدا بەڕێژەیەكی بەرچاو كەمبۆتەوە ئەگەر بەراوردی بكەین بەسەردەمەكانی پێشتر ! وە بەهەمان شێوە دایك و باوك بۆ منداڵەكانیان و بە پێچەوانەشەوە ! لەهەر جۆرە كارێكدا ئەگەر وەفا نەبێت سەركەوتن نایەتە دی ! ئەگەر تاكەكانی كۆمەڵ وەفادار بن بەرانبەر بە خۆیان و خاك و وڵات و نیشتمان و گەلەكەیان ئەوا باشترین كۆمەڵگەیان دەبێت كە دەبێتە بنەمای سەركەوتن و خۆشگوزەرانی تاكەكانی كۆمەڵ ، یا دوو خۆشەویست ئەگەر وەفا هەبێت ئەوا دەتوانن بنەمای ژیان و خۆشگوزەرانی دابمەزرێنن وە بەپێچەوانەشەوە ناتوانن ژیانێكی ئاسودە دروست بكەن …\n– جێی خۆشحاڵییە كە زۆرینەی دەنگەكان وەفاداریی بەجوانترین و كاریگەرترین بنەماكانی كۆمەڵگە دادەنین ، بەڵام گۆڕانكاری سەردەم و هێنانەكایەی تەكنەلۆژیا بە هۆكاری لەناوچوونی ئەم هەستە دەزانن .. بەڵام ناكرێت تەكنەلۆژیا كە خۆی لە خۆیدا بۆ خزمەتی مرۆڤ هاتونەتە ئارا وەك خۆی بەكاری بهێنین ئەوجا بزانن ئاكام بەرەو كوێ دەچێت بەڵام بەداخەوە ئێمە شتەكان پێچەوانە بەكاردەهێنین و خۆمان دەكەینە قوربانی…


دیاریکردنی ڕەگەز - ویکیپیدیا، ئینسایکڵۆپیدیای ئازاد\n(ڕەوانەکراوە لە دیاریکردنی جێندەرەوە)\nدیاریکردنی جێندەر (دیاریکردنی سێکس) (بە ئینگلیزی: Sex assignment) ڕاگەیاندنی و پێگەیاندنی ھەواڵە بە باوانی مناڵەکە، لەڕێگەی چاودێری مناڵی تازە لەدایک بوو لەکاتی لەدایک بوون دیارکردنەکە لەلایەن مامان، پەرستار، پزیشک)ـەوە دەکرێت لەڕێگەی سەیرکردن و چاودێریکردنی کۆئەندامی زاوزێی مناڵەکە و بەم شێوەیە جێندەرەکە دیاری دەکەن\nجێندەری مناڵ لە ڕێگەی ئەناتۆمی سێکس و ڕووخسارە بابەتەوە دیاری دەکرێت، ھەرچۆنێک بێت دیاریکردنی جێندەر ئەو ڕاستەیش ھەڵدەگرێت کە ئایا ناسنامە جێندەرییەکەی لەگەل ئەو جێندەرە دەگونجێت کە لەکاتی لەدایک بوون بۆی دیاریکراوە یاخوود نا لە زۆربەی حاڵەتەکاندا ناسنامە جێندەرییەکەی لەگەل ئەو جێندەرە یەک دەگرێتەوە کە لە کاتی لەدایک بوون بۆی دیاریکراوە\nبەھەرحال ئەگەرھاتوو ناسنامەی جێندەری مناڵەکە لەگەل ئەو جێندەرە یەکی نەگرتەوە کە لەکاتی لەدایکبوون بۆی دیاری کراوە ئەکرێ کەسەکە ھەست بە نائارامی جێندەری یان نەسازانی جێندەری بکات لە داھاتوودا.\nدیاریکردنی جێندەر بەخشینی جێندەرە بە مناڵی تازە لەدایک بوو لەکاتی لەدایک بوونی لەلایەن کەسانی پەیوەندیدار\nزاراوەکان لەوانەیە پەیوەندیدار بن بە:\nوەکوو نێر دیاریکراوە لەکاتی لەدایکبوون (AMAB) ھەر کەسێک لە ھەر تەمەنێک بێت بێ ڕەچاوکردنی جێندەری ئێستا، جێندەرەکەی لە کاتی لەدایکبوون وەک نێر دیاریکراوە، بۆ نموونە پەرستارێک یان پزیشکێک لەکاتی لە دایک بوونی مناڵێک ڕایدەگەیەنێت «مناڵەکە کوڕە» بەم شێوەیە بە نێر دیاریکردن لەکاتی لەدایکبوون ڕوودەدات (MAAB) وەکوو نێر ڕاگەیەندن لە کاتی لەدایکبوون (DMAB).\nوەکوو مێ دیاریکراوە لە کاتی لەدایکبوون (AFAB) ھەرکەسێک لە ھەر تەمەنێک بێت بێ ڕەچاوکردنی جێندەری ئێستا، جێندەرەکەی لە کاتی لەدایکبوون وەک مێ دیاریکراوە. بۆ نموونە پەرستارێک یان پزیشکێک لەکاتی لە دایک بوونی مناڵێک ڕایدەگەیەنێت «مناڵەکە کچە» بەم شێوەیە بەمێ دیاریکردن لە کاتی لەدایکبوون ڕوودەدات (FAAB) وەکوو مێ ڕاگەیاندن لە کاتی لەدایکبوون (DFAB)\nخەڵکانێک بە حاڵەتی نائارامی جێندەری تێپەردەبن کە ناسنامە جێندەرییەکەیان و دەربڕینە جێندەرییەکەیان لەگەل ئەو جێندەرە یەک ناگرێتەوە کە لەکاتی لەدایک بوون دیاریکراوە\nئەکرێ شارەزایان دووبارە دانانەوەی جێندەر پێشنیاربکەن وەکوو (ڕێکخستنەوە، نەشتەرگەری، چارەسەری ھۆرمۆنی ): پلانێکی چارەسەرییە کە لەڕێگەی کەسانی شارەزاوە دەکرێ لەڕێگەی فیزیۆلۆگی و دەرمان و نەشتەرگەری کەسەکە دەباتەوە سەر جێندەرەکەی خۆی.\n^ Rathus SA, Nevid JS, Rathus LF (2010). Human Sexuality in a World of Diversity. Allyn & Bacon. p. 168. ISBN 978-0-205-78606-0.\nوەرگیراو لە «https://ckb.wikipedia.org/w/index.php?title=دیاریکردنی_ڕەگەز&oldid=892500»\nدواجار لە ٠٧:٣٣ی ٢٤ی کانوونی دووەمی ٢٠٢٢ دەستکاری کراوە\nئەم پەڕەیە دواجار لە ٠٧:٣٣ی ٢٤ی کانوونی دووەمی ٢٠٢٢ نوێ کراوەتەوە.


ئەو بەرپرسە ئێرانیانەی ئەمەریکا تەوقی گەمارۆی لێ ئاڵاندوونە\nکانونی دووەم 15, 2018\nدەوڵەتی ئەمەریکا ئەو هەنیەی ڕابرد، هەڵگرتنی گەمارۆ ناوەکیەکەی سەر ئێرانی بۆ چوار مانگی دی درێژ کردەوە بەڵام، چەند بەرپرس و ناوەندێکی دیکەی ئێرانی خستە توێی گەمارۆوە؛ لەوانە سادق لاریجانی سەرۆکی دەسەڵاتی دادوەریی کۆمارە ئیسلامیەکەی ئێران.\nوەزارەتی دەرەوەی ئێران دەڵێ تەوقکردنی لاریجانی، هێڵی سوورە و، ئێران چاک دەزانێ چۆن وەڵامی ئەمەریکا بداتەوە.\nسادق لاریجانی، گەورەترین بەرپرسێکی ئێرانیە کە ئەمەریکا گەمارۆی خستبێتە سەر؛ هەڵبەت ئەمەریکا ناوی زۆر بەرپرسی دیکەی ئێرانیشی خستووەتە لیستی ڕەشەوە؛ زۆربەی ئەو تەوقکراوانە یان بەرپرسیارەتیی سەربازییان هەیە یان دادوەری.\nناوی بەرپرسە گەمارۆدراوەکانی ئێران\n• سادق ئامولی‌لاریجانی؛ سەرۆکی دەسەڵاتیی دادوەریی ئێران. ئەمەریکا دەڵێ لاریجانی لە پێشێلکردنی مافی مرۆڤدا دەستێکی باڵای هەیە؛ لەسێدارەدانی ئەو سزادراوانەی بەر لە تەمەنی بلۆغی یاسایی تاوانیان کردووە؛ ئەشکەنجەکردن و فەلاقەکردنی زیندانیەکان و، سزای نامرۆڤانەی وەک بڕینەوەی دەست و دەرهێنانی چاو. ساڵی ٢٠١٢یش یەکیەتیی ئەرووپا هەر بەو بۆنانەوە سادق لاریجانییان خستووەتە لیستی گەمارۆوە.\n• حەسەن فیرۆزاوایی؛ سەرئەرکانی پێشووی ئێران. ئەمەریکا بە تۆمەتی پێشێلکردنی مافی مرۆڤەوە فیرۆزاواییی داوەتە بەر گاز؛ ئەمەریکا دەڵێ لە سەرکوتکردنەکەی ساڵی ٢٠٠٩ـی خەڵکی ئێراندا، ئەویش بەرپرسیارە، چونکە لەو کاتەدا بەرزترین پۆستی سەربازیی ئێرانی بە دەستەوە بووە؛ یەکیەتیی ئەورووپایش ئەو کابرایەیان دابووە بەر گەمارۆ.\n• محەمەدعەلی جافری؛ سەرفەرماندەی سوپای پاسداران. ئەمەریکا لە سەردەمی سەرۆکایەتیی باراک ئۆباماوە لەبەر چەند هۆکارێک، سەرفەرماندەی سوپای ئێرانیان خستووەتە لیستی ڕەشەوە؛ لەوانە: تیرۆرپەروەری، پەرەپێدانی چەکی کۆمەڵکوژ و، پێشێلکردنی ماڤی مرۆڤ؛ ئەمەریکا ئاماژەی بەوەشدا داوە کە هێزەکانی سوپا و بەسیج (حەشد)ـی کۆماری ئیسلامی هەر بە مەیلی خۆیان خەڵکیان گرتووە و، فەلاقەیان کردوونە؛ لە سەرکوتکردنی خۆپیشاندانەکەی ساڵی ٢٠٠٩ـی تارانیشدا دەستیان هەبووە؛ یەکیەتیی ئەرووپایش هەر بەو بۆنەوە محەمەدعەلی جافرییان خستە لیستی گەمارۆوە.\n• قاسم سلێمانی؛ فەرماندەی سوپای قودس، باڵی ئێرانەودەری سوپای پاسدارن. ئەرکی باڵی ئێرانەودەری سوپا، ئەوەیە لە دەرەوەی ئێران چالاکی بکا. ئەمەریکا لەبەر تیرۆپەروەری و پەرەپێدانی چەکی کۆمەڵکوژ و، پێشێلکردنی مافی مرۆڤ بە یایبەت لە سووریا، فەرماندەی سوپای قودسیان گەمارۆ داوە؛ لە ساڵی ٢٠٠٧ـیشەوە ئەنجومەنی ئاسایشیش گەمارۆی خستووەتە سەر قاسم سلێمانی.\n• خوڵامحسەین موحسینی‌ئژەیی؛ یاریدەدەری یەکەم و وتەبێژی دەسەڵااتی دادوەری و، وەزیری جارانی ئیتڵاعاتی ئێران. ئەمەریکا لە ساڵی ٢٠١٠وە ئەو "کابرا مافکوژە"ی خستووەتە لیستی تیرۆرەوە. ئژەیی لە سەروبەندی خۆپیشاندانەکەی سالی ٢٠٠٩ـی تاراندا وەزیری ئیتڵاعات بوو؛ ئەمەریکا دەڵێ لەو سەروبەندەدا وەزارەتی ئیتڵاعات بەرهەڵستکارانی دەگرت و، بەبێ ئەوەی بڵێ چییان کردووە، بە ئەشکەنجە قسەی دەنایە زمانیان و، حوکمی دەدان. یەکیەتیی ئەورووپایش 'ئژەیی'ـیان گەمارۆ دابوو.\n• ئیسماعیل ئەحمەدی‌مقەدەم؛ فەرماندەی جارانی هێزی پۆلیسی ئێران. ئەمەریکا لە ساڵی ٢٠١٠وە ئەحمەدی‌مقەدەمی خستووەتە لیستی ڕەشەوە؛ دەڵێ هەم لەبەر ئەوەی لە ئێران و لە سووریایشدا ماڤی مرۆڤی پێشێل کردووە، هەمیش بۆ ئەوەی هەڕەشەی ئێران کەم ببێتەوە. لە سەروبەندی سەرکوتکردنی خۆپێشاندانە خوێناویەکەی تاراندا، ئەحمەدی‌مقەدەم فەرماندەی پۆلیسی ئێران بوو. ئەمەریکا دەڵێ ئەو کابرایە سەرۆکایەتیی پۆلیسی سایبری (ناو ئینتەرنێت)ـیشی کردووە و، لەوێیشەوە بەرهەڵستکارانی ئەزیەت داوە. یەکیەتیی ئەورووپایش ئەحمەدی‌مقدەمیان گەمارۆ دابوو.\n• محەمەدڕەزا نەختی؛ فەرماندەی جارانی بەسیج (حەشد). ئەمەریکا بە چەند هۆیەکەوە، لە سالی ٢٠١٠وە ئەو کابرایەی تەوق کردووە؛ لەوانە: پەرەپێدانی چەکی کۆمەڵکوژ و، پێشێلکردنی مافی مرۆڤ. وەختی خۆیشی ئەنجومەنی ئاسایشی نەتەوە یەکگرتووەکان بە تۆمەتی بنکۆڵکردنی سزا ئابووریەکانی سەر ئێران، ناوی نەختییان خستبوویە لیستی ڕەشەوە.\n• سادق مەحسووڵی؛ وەزیری جارانی ناوخۆ. لە ساڵی ٢٠١٠وە، ئەمەریکا وەزیری ناوخۆی ئێرانی لەبەر پێشێلکردنی مافی مرۆڤ گەمارۆ داوە؛ ئەمەریکا دەڵێ پۆلیسی سەر بە وەزارەتی ناوخۆ، ساڵی ٢٠٠٩ پەلاماری حەوانگەی قوتابیانی زانکۆی تارانیان دا و، سادق مەحسووڵی لێی بەرپرسیارە.\n• حەیدەر مسلحی؛ وەزیری جارانی ئیتڵاعاتی ئێران. لە ساڵی ٢٠١٠وە ناوی خراوەتە لیستی ڕەشەوە؛ ئەمەریکا دەڵێ مافی مرۆڤی پێشێل کردووە. مسلحی لە سەروبەندی سەرکوتکرانی خۆپیشاندانە مەزنەکەی ٢٠٠٩ـی تاراندا وەزیری ئیتڵاعات بوو. لە سای وەزیرایەتیەکەی مسلیحیەوە، زۆر کەس گیران. قاوشی ٢٠٩ـی زیندانی ئڤین سەر بە وەزارەتی ئیتڵاعاتە و، بەرهەڵستکاران دەخرێنە ئەو قاوشەوە و، لەوێ ئەشکەنجە و فەلاقە دەکرێن و، ناچاریان دەکەن دان بە کاری نەکردەدا بنێن؛ ئەمەریکا دەڵێ حەیدەر مسلحی لەو کارەدا بەرپرسیارە.\n• مستەفا محەمەدنەجاڕ؛ وەزیری جارانی ناوخۆ و، وەزیری جارانی بەرگری. لەبەر پێشێلکردنی مافی مرۆڤ،لە ساڵی ٢٠١٠وە خراوەتە لیستی ڕەشی ئەمەریکاوە و، گەمارۆی خراوەتە سەر؛ لە سەروبەندی سەرکوتکردنی خۆپیشاندناە گەورەکەی تاراندا، وەزیری ناوخۆی ئێران بوو؛ ئەمەریکا دەڵێ ئەوهێزە پۆلیسەی خۆپیشاندانەکەی سەرکوت دەکرد، سەر بە وەزارەتی ناوخۆنە و، وەزیری ناوخۆیش لێی بەرپرسیارە.\n• ڕۆستەم قاسمی؛ وەزیری جارانی نەوت و، فەرماندەی جارانی بنکەی خاتەمولئەنبیا. لە ساڵی ٢٠١١وە لەبەر تیرۆپەروەری و پەرەپێدانی چەکی کۆمەڵکوژ، ناوی خراوەتە لیستی ڕەشی ئەمەریکاوە.\n• ڕەزا تەقیپوور؛ وەزیری جارانی پەیوەندیەکان. بە تۆمەتی سانسۆری هۆیەکانی پەیوەندی (سەتەلایت و، ئینتەرنێت و، ..) ناوی خراوەتە لیستی ڕەشی ئەمەریکاوە.\n• ئەحمەد وەحیدی؛ وەزیری جارانی بەرگری. ئەمەریکا بۆ بنەبڕکردنی چەکی کۆمەڵکوژ، ئەو کابرایەی تەوق کردووە؛ یەکیەتیی ئەورووپایش وحیدییان گەمارۆ دابوو.\n• ئەحمەدڕەزا ڕادان؛ فەرماندەی جارانی پۆلیسی تاران وم جێگری جارانی سەرفەرماندەی پۆلیسی ئێران؛ ئەمەریکا لەبەر پێشلکردنی مافی مرۆڤ لە ئێران و لە سووریا، ناوی ڕادانی خستووەتە لیستی گەمارۆوە. ئەمەریکا دەڵێ ڕادان لە سەرکوتکردنی خۆپیشاندانەکەی ٢٠٠٩ـی تاران و، کوشتوبڕکردنی بەرهەڵستکارە گیراوەکانی گرتووەخانەی کارێزەکیشدا دەستی هەبووە؛ یەکیەتیی ئەرووپایش ڕادانیان گەمارۆ دابوو.\n• سەعید مرتەزەوی؛ سەردادوەری جارانی تاران. لە ساڵی ٢٠١٠وە، لەبەر پێشلکردنی مافی مرۆڤ، ناوی مرتەزەوی خراوەتە لیستی گەمارۆوە؛ ئەمەریکا دەڵێ ئەویش وەکو ڕادان لە سەرکوتکردنی خۆپیشاندانەکەی ٢٠٠٩ـی تاران و، کوشتوبڕکردنی بەرهەڵستکارە گیراوەکانی گرتووەخانەی کارێزەکیشدا دەستی هەبووە؛ یەکیەتیی ئەرووپایش ناوی مرتەزەوییان خستووەتە ڕیزی تەوقکراوەکانەوە.\n• حسەین تایب؛ بەرپرسی دەزگای ئیتڵاعاتی سوپای پاسداران و، فەرماندەی جارانی بەسیج (حەشد). لەبەر تیرۆرپەروەری و، پێشێلکردنی مافی مرۆڤ، ئەو کابرایەی گەمارۆ داوە؛ یەکیەتیی ئەورووپایش تایبیان تەوق کردبوو.\n• عەلی فەزڵی؛ جێگری جارانی فەرماندەی بەسیج (حەشد). ئەمەریکا دەڵێ بەسیج لە ئینتەرنێتەوە پەلاماری برووەتە سەر شوێنی دیکە و، لە سەرکوتکردنی خۆپێشاندانەکەی سالی ٢٠٠٩ـی تارانیشدا دەستی هەبووە؛ جا بەو بۆنەوە لە ساڵی ٢٠١٠وە ئەو کابرایەی تەوق کردووە.\n• خوڵامڕەزا زیایی؛ بەرێوەبەری زیندانی ڕەجاییشار. ئەمەریکا لەبەر پێشلکردنی مافی مرۆڤ، ئەو کابرایەی خستووەتە لیستی گەمارۆوە.\n• زۆراب سلێمانی؛ سەربەرپرسی زیندانەکانی پارێزگای تاران و، یاریدەدەری ئاسایشەوانیی زیندانەکانی ئێران؛ زۆراب برای قاسم سلێمانیە. ئەمەریکا ئەوە چەند مانگێکە ئەو کابرایەی بە هۆی پێشێلکردنی مافی مرۆڤەوە تەوق کردووە.


نووچە نێت | ڕاستگۆیی بێ لایەنی| له‌باره‌ى هێرشه ئاسمانییه‌كان هۆشدارى به عێراق ده‌درێت\nJune 2021 13 - 16:20:04\nسیسته‌مى به‌رگرى ئاسمانى\nئه‌مڕۆ میلیشیاكانى حه‌شدى شه‌عبى نمایشى فڕۆكه بێفڕۆكه‌وانیان كرد، ئه‌ندامێكى لیژنه‌ى ئاسایش و به‌رگرى له په‌رله‌مانى عێراق هۆشدارى ده‌دات له‌وه‌ى عێراق ئاسمانه‌كه‌ى بۆ فڕۆكه جه‌نگییه‌كانى ده‌ره‌وه و ناوه‌وه كراوه و سیسته‌مى به‌رگرى ئاسمانى نییه.\nئه‌مڕۆ یه‌كشه‌ممه 13ى حوزه‌یران میلیشیاكانى حه‌شدى شه‌عبى له عێراق به بۆنه‌ى ساڵیادى دامه‌زراندنیان نمایشى سه‌ربازییان كرد و دوو جۆر فڕۆكه‌ى درۆنى جه‌نگییان نیشان دا، ماڵپه‌ڕى كه‌ناڵى عاله‌مى ئێرانى باسى له‌وه كردووه حه‌شدى شه‌عبى دوو جۆر فڕۆكه‌ى نوێى نمایش كردووه، كه یه‌كێكیان له فڕۆكه‌ى "سایا"ى ئێرانى ده‌چێت.\nماوه‌ى چه‌ند مانگێكه فڕۆكه‌ى درۆنى میلیشیاكان چه‌ند پێگه‌یه‌كى هاوپه‌یمانی نێوده‌وڵه‌تییان بۆردمان كردووه، ئه‌مه‌یش نیگه‌رانى بۆ هاوپه‌یمانان دروست كردووه.\nزۆرجار هێرشه ئاسمانییه‌كان له عێراق ئه‌نجام ده‌درێن بێ ئه‌وه‌ى لایه‌نى هێرشبه‌ر ئاشكرا بكرێن، ئه‌مه‌یش وا له ئه‌ندامێكى لیژنه‌ى ئاسایش و به‌رگرى له په‌رله‌مانى عێراق ده‌كات بڵێت، "ئاسمانى عێراق بۆ هه‌ر لایه‌ك كراوه‌یه، جا ناوخۆ بێت یان ده‌ره‌كى".\nمحه‌مه‌د وحیلى ئه‌ندامى لیژنه‌ى ئاسایش و به‌رگرى له لێدوانێكى بۆ ماڵپه‌ڕى به‌غداد توده‌ى ده‌ڵێ، "به‌ڵگه‌یه‌ك نییه له‌سه‌ر ئه‌وه‌ى ئه‌و فڕۆكه بێفڕۆكه‌وانانه‌ى كه سه‌ربازگه‌كان ده‌كه‌نه ئامانج له ده‌ره‌وه یان ناوخۆ ده‌فڕن، چونكه سیسته‌مى به‌رگرى ئاسمانى هێشتا پێكنه‌هاتووه و پێویستى به ئه‌زموون و پاره هه‌یه بۆئه‌وه‌ى ئاماده بكرێت".\nمیلیشیاكانى عێراق 300 هێرشیان كردووه‌ته سه‌ر بنكه‌كانى ئه‌مریكا


مه‌مه‌د ئه‌كتاش گه‌وره‌ترین خه‌ڵاتی فیستیڤاڵی ئاماندای نۆڕوێژی به‌ده‌ستهێنا\nسینه‌ماكاری كورد "مه‌مه‌د ئه‌كتاش" به سیناریۆی فیلمی سینه‌مایی "نامه‌یه‌ك بۆ پاشا" گه‌وره‌ترین خه‌ڵاتی نۆڕوێژی به ناونیشانی "ئاماندا"ی به‌ده‌ستهێنا و خه‌ڵاته‌كه‌ی پێشكه‌ش به منداڵانی كوردی ئیزه‌دی كرد كه له چیای شنگاڵ گیانی خۆیان به‌خت كرد.\nسینه‌ماكارانی كورد "مه‌مه‌د ئه‌كتاش" و "هیشام زه‌مان" به سیناریۆی فیلمی سینه‌مایی "نامه‌یه‌ك بۆ پاشا" Letter to the king له فیستیڤاڵی نێوده‌وڵه‌تیی فیلمی "ئاماندا" AMANDA له شاری هاوگسۆن Hevgusan له وڵاتی نۆڕوێژ به‌شدارییان كرد و له لایه‌ن ئه‌ندامانی لێژنه‌ی دادوه‌رانی ئه‌م فیستیڤاڵه‌وه گه‌وره‌ترین خه‌ڵاتی نۆڕوێژ به ناونیشانی "ئاماندا" به‌م هونه‌رمه‌نده كوردانه به‌خشرا.\nله ڕێوڕه‌سمی كۆتایی ئه‌م خه‌ڵاته ساڵانه‌یه‌دا "مه‌مه‌د ئه‌كتاش" سیناریۆنووس و هه‌روه‌ها "هیشام زه‌مان" ده‌رهێنه‌ری فیلمی سینه‌مایی "نامه‌یه‌ك بۆ پاشا" ئاماده‌بوون و له به‌شه جۆراوجۆره‌كاندا له‌وانه: به‌شه‌كانی باشترین فیلمی سینه‌مایی، باشترین ئه‌كته‌ری ئافره‌ت و پیاو، باشترین فیلمی نۆڕوێژی، باشترین ده‌رهێنان، باشترین فیلمی منداڵان، باشترین دیكۆمێناری، باشترین كورته فیلم، باشترین سیناریۆ، باشترین وێنه‌گرتن، باشترین دیمه‌نه تایبه‌ته‌كان، باشترین موزیك، باشترین دیزاینی ده‌نگ، باشترین دیزاینی سه‌حنه و باشترین فیلمی بیانی، خه‌ڵات به‌سه‌ر هونه‌رمه‌ندانی سه‌ركه‌وتوو دابه‌شكرا.\nدوای به‌ده‌ستهێنانی ئه‌م خه‌ڵاته گرینگ و گه‌وره‌یه كه به خه‌ڵاتی ئۆسكاری وڵاتی نۆڕوێژ ناسراوه، "مه‌مه‌د ئه‌كتاش" سیناریۆنووسی فیلمی سینه‌مایی "نامه‌یه‌ك بۆ پاشا" هاته ئاخاوتن و گوتی: ئه‌م خه‌ڵاته پێشكه‌ش به منداڵانی كوردی ئیزه‌دی ده‌كه‌م كه له چیای شنگاڵ گیانی خۆیان به‌خت كرد.هیوادارم ئه‌وانیش وه‌كوو كوڕی من "چیا" CIYA كه له نۆڕوێژ ده‌ژی له وڵاتی خۆیان له كوردستاندا له ناو ئازادی و ئاشتیدا بژین.\nفیستیڤاڵی نێوده‌وڵه‌تیی فیلمی "ئاماندا" به نمایشی كۆمه‌ڵێك فیلم له چه‌ندین به‌شی پێشبڕكێی له ڕۆژانی 16 تا 22ی ئاب / ئۆگۆستی 2014 له شاری هاوگسۆن له وڵاتی نۆڕوێژ به‌ڕێوه‌چوو.\nهه‌ر له‌م فیستیڤاڵه‌دا "ژۆلیت بینووش" Juliette Binoche ئه‌كته‌ری ناوداری سینه‌مای جیهان و هه‌ڵگری خه‌ڵاته‌كانی ئۆسكار و چڵه‌به‌ڕووی كان، به فیلمی سینه‌مایی "هه‌زار جار شه‌و خۆش" A thousand times good night له ده‌رهێنانی "ئێریك پۆپ" توانی خه‌ڵاتی گه‌وره‌ی باشترین ئه‌كته‌ری ئافره‌ت به‌ده‌ستبێنێت.\nفیلمی سینه‌مایی "نامه‌یه‌ك بۆ پاشا" له ده‌رهێنانی هیشام زه‌مان ساڵی پار له فیستیڤاڵی فیلمی یۆتۆبری Göteborg له وڵاتی سوید گه‌وره‌ترین خه‌ڵاتی باشترین فیلمی باكووری ئه‌ورووپای به‌ده‌ستهێنابوو.\nبه‌ڕێوه‌به‌رایه‌تیی ڕاگه‌یاندنیی گشتیی كۆمپانیای "میتۆس فیلم".


چیرۆکی ئەوینداری لە ژێر دادوەی رەوەندی کورد،ڤانکۆڤەر | Denegkan\nHome ئەدەب سینەما چیرۆکی ئەوینداری لە ژێر دادوەی رەوەندی کورد،ڤانکۆڤەر\nچیرۆکی ئەوینداری لە ژێر دادوەی رەوەندی کورد،ڤانکۆڤەر\nفیلمی نیوە کوردی حیکایەتی عاشقینەیتوانی لە نێو باوەشی کراوەی رەوندی کورد خۆی جێ بکاتەوە.فیلمی چیرۆکی ئەوینداری سینەماکاری کورد ئەحمەد رەمەزان زادە و لە بەرهەمهێنانی مەسعود جەعفەری جەوزانی، شەوی دەی مانگی ئەیپریل ئەمساڵ لە شاری توریستی ڤانکۆڤەر سێهەمین شاری گەورەی کەنەدا لە زانکۆی کاپیلانۆ نمایش کرا. فیلمەکە کە لە لایەن ناوەندێکی ئێرانییەکان بانگەشەی بۆ کرابوو،بە ئامادە بوونی دەرهێنەرەکەی ئەحمەد رەمەزانزادە و بەرپرسی بەرهەمئازیتا موگوویی وهەروەها سەرپەرەشتی بەرهەم پژمان هادەوی بەرێوەچوو. کوردەکانی دانیشتووی ڤانکۆڤەر بە ئاگادار بوونی ئەوەی کە دەر‌هێنەری فیلمەکە کوردە و شوان عەتۆف و چەند ئەکتەری ناوداری کورد تیایدا ڕۆڵدەبینن و گوایە فیلمەکە تیشک دەخاتە سەر کارەساتی دلتەزێنی حەلەبجە، زۆر بر رێکخراوی ئامادەی فیلمەکە بوون.کوردەکانی نزیک لە لە سەدا حەفتای کورسیەکانیان پڕ کردبوو. چالاکوانان و رۆشنبیرانی شار داوەیان لە رەوەندی کورد کرد کە بە تێبنی و قووڵییەو سەیری فیلمەکە بکەن ، چونکە ڕەوەندی کورد لە تورونتۆ و شارەکانیتر چاوەروانی هەڵکردنی چرای سەوزی شاری کوردی ڤانکۆڤەرن.بەداخەوە رێکخەرانیبەرنامەکە زۆر لاواز دەرکەوتن لە بەڕیوبردنی بەرنامەکە و لە کۆتایی فیلمەکە کە بەشی فاینال کرێدت پیشان نەدرا کە بە گۆرانییەکی کوردی کۆتایی پی دەهات. هەروەها هەرچەندە ژمارەی کوردەکان دووئەوندەی فارسەکان بوون، پژمان هادەوی سەرپرەشتیاری بەرهەم،پێی ناخۆش بوو لەوەی کوردەکان بە کوردی قسە دەکەن وهەرچەندە داوای لێبوردنی کرد ،بەلام دڵی کوردەکانی ڤانکۆڤەری ئێشاند.ئەمە لە كاتێکدا بوو کە رەمەزانزادەی دەرهێنەر هەوڵیدا بە فارسی و کوردی بۆ خەلک بدوێ……بەڵام ئایا ئەو فیلمە توانی لە باوەشی کراوەی رەوەندی کوردی جێ خۆش بکات ؟ یان چاوی تیژبینی رەوەندی کورد سوچە لاوازەکانی فیلمەکەی بە باشی بینی ؟\nبەشە ئەرێنییەکانی فیلمەکە\nدەرهێنەری فیلمەکە زۆر سەرکەوتوو بو لە بەشداری کامێرامەنی بە توانا و بە ئەزموونی وەک محمەدی ئالادپووش بە کەڵک وەرگرتن لە تکنۆلۆژی اچ دی لە تۆمارکردنی گۆشە جیاوازەکانی فیلم،هەروەها بەشی تۆمارکردنی دەنگ و تیشکی فیلمەکە زۆر بە باشی و رێک وپێکی بەکار هێنرا بوو. هەلبژاردنی ناوچە و شوینی جیوگرافی زۆر لە شوینەواری کارەساتەکە نزیک بوو.\nشوان عەتوف ئاکتەری ناسراوی کورد ڕۆڵی شاهۆ ، دەزگیرانی چیمەن، ژەنیارێکی عاشق،فەرماندەی پێشمەرگەکان دەبینێ کەلە بە کارهێنانی زاراوەی کوردی سۆرانی باشوور زۆر بە باشی دەردەکەوێت و نواندنێکی سەرکەوتووی تۆمار کرد.شیلان رەحمانیش رۆڵی گؤرانیبێژێک ،”چیمەن” وێرای ڕۆڵێكی زۆرسەرکەوتوو وەکو یەکەمین ڕۆڵی ئەکتەری ژن، هەرچەندە تۆزیک ماندوو بوون لە ئاخافتنی بە زاراوەی سۆرانی باشووری لێدا بە دی دەکرێت.بەڵام باپیری چیمەن فارسییەکەی تۆز ناکات ، بەڵکو هەر ئەوەندەی مابوو کە فردەوسی یان وەک خزمانی سلیمانی گۆرانییەکانی مۆعێنی ئەسفەهانی (موعینی ئیسفەهانی) لە بەر کردبێ. بەهرامی ڕادان ئەکتەری بە ناوبانگی ئێرانی یەکەمین کەرەکتەری پیاو ، ڕۆڵی “عەلی” فۆتؤگرافەرەئێرانییەکەی بینی کە توانی وێنە مێژووییەکانی کارەساتی دلتەزێنی حەلەبەجەبگرێت. قوتبەدین سادقی رۆڵی بەرپرسی دەزگای ناوەندەڕاگەیاندەنەکە کە عەلی بۆی کاردەکات دەبینی،کە وەک بازرگانێک لە گەڵ رووداوەکە هەڵس و کەوت دەکات .\nسیناریۆکەلە لایەن ئەحمەد رەمەزانزادە ،نیوە کورد خەڵکی بیجار لە سەری دایکەوە، و هەروەها مەسعود جەعفەری جەوزانی سینەمکارێکی بە ناوبانگی و بەدەسەڵات لە نێوسینەمای ئێرانبە بڕوانامەی سینەمایی لە ئامریکاوە کە “جادەهای سەرد””ئیران بەرگر” لە کارە بە ناوبانگەکانییەتی، نووسرا بوون .سیناریۆکەگوایە تیشک دەخاتە سەر کارەساتی حەلەبجە کە لە سەرەتادا چیمەن و شاهۆ کە دەزگیرانی یەک دەبن و هەردوو ئەوینداری یەکدی دەبن و لە سکانسی یەکەمدا کە شاهۆ و چیمەن یەکدی دەبینن ،چیمەن بە شاهۆ دەزگیرانی دەڵێت کە گوایە باپیری دەلێ “تفەنگ و ئەوین پێیەکەوە نابن” وەک بلێی کە ئەو قسەیە ڕەوا دەدات بە توانەوەی مۆمی عەشقی چیمەن دوای بە ئاگا بوونی لە شەهید بوونی دەزگیرانەکەی شاهۆو تەنانەت دۆراندنی شاهۆ لەعیشقەکەیدا. چیمەن کاتێ شاهۆ بە پیکابەکەی دەیگەیەنێتەماڵی باپیری،لە یەکدی دادەبڕین . عەلی ، فۆتۆگرافەرە ئێرانیەکە کە تازە دەگاتە نێو شاری حەلەبجە، لە گەڵ چیمەندا کە لە لادێیەکی نزیک هەلەبجە دەژی و بە هانای کەس و کارییەو دێت بۆ نێو شاری حەلەبجە ودوای ئەوەی کە بەسەر جەنازەی کەسو کاریاندا دێن. عەلی ئەوان واتە چیمەن و باپیری و منداڵەکانیتری بنەماڵەکەی دەبینێ و لە گەل خۆیدا و بەرەو ئێران دەیەوەێدەربازیان بکات، کەچی هەردوو لە رێگەی دەربازبوونی ئێراندا بریندار دەبن . دوای ماوەیەک عەلی دەگەرێتەوە بۆ نێو ئۆردوگاکە و چیمەن دەبینی کە تازیەداری لە دەست دانی شاهۆی دەزگیرانییەتی. ئیدی هەر لە دوای یەک دوو قسەکردنی یان بە سەبرێک و دوو فوو ، لە گەڵ چیمەنهاوسەرگیری دەکەن . بە ووتەی ئەکتەرێکی کورد لە شاری ڤانکۆڤەر ناسیار عەول، عەشقەکەی عەلی بۆ چیمەن زۆرتر لە بەزیی دەچێت تاوەکو تاوی ئەوین هانی دابێت ،چونکە هیچ شتێکی سەرنجڕاکێش پێش ئەو کلایماکس لە نێوان ئەوانە ڕوونادات کە بینەر چاوەڕوانی بکات.لە سەر پیشاندانی دیمەنەکانی کارەساتەکەی حەلەبجە و سناریو سازی دیمەنەکان هەوڵێکی باشدرابوو کە کە لەگەڵ وێنە ئۆریجیناڵەکانی ڕووداوەکەڕێک بخرێنەوە. نێو نەخۆشخانەکان و گرافیکی دڵتەزینی کارەساتەکە بە باشی و برینی خەڵکە باش ڕووماڵ کرابوو. ئەڵبەت بەشیکی زۆری فیلمەکە تەرخان کرابوو بۆ پیشاندانی هاوکاری مانگی سووری ئێرانی کە ببوونە فریشتەی نەجات بۆ ئەو خەڵکە لێقۆماوە، کە ئەڵبەت شاشەکانی تەلەفزیونی لە کاتی شەردا بۆ ناردنەکردنی شۆرشی ئیسلامی خۆراکی میدیایی خۆیان دۆزێبووە و ئنجائێران تاکە شوین بوو کە دەیتوانی بە فریارەسی خەڵکی حەلەبجە بیت . دیوی ڕاستییەکەی ئەوەیە کە حەلەبجە بە رێکەوتن لە نێوان ئیران و هێزە کوردییەکان ، یەکەمجار لە لایەن هێزی پیشمەرگەوە ئازاد کرا و رادەستی ئێرانکرا. کە ئەڵبەت لە فیلمەکە تەنانەت بە قسەکردنێش بێت باسی ئەو بابەتە ناکرێت. ئەگەر قەرار وایە تیشک بخرێتە سەر هاوکاری مرۆڤی وەکو بەشێکی گرنگی مێژووی ئەو کارەساتە ، ئەدی بۆ باسی فاکتەکانیتر کە حەلەبجەی کرد بە قوربانی بۆ خۆراکی میدیایی ناکرێت.ئەوەندە بایەخ بە بەشی تەجاری لە فیلمەکە درابوو کە کؤنسیپتێکی یان دیالۆگێکلە نێو فیلمەکەدا نەدەبیسترا کە ببێتە بابەتێک بۆ باس و لێکۆڵینەوە. هەر چەندە ڕووداوەکان پێکەوە نوسرابوون ، بەلام ئەوەندە سیناریو و یان ئەبستراکت نەبوو بۆ قەناعەت کردن بە بینەر.\nکورد تاقە دۆڕاوی ئەوینداریمەسیجی فیلمەکە :\nکاریگەری باری دەروونی فیلمەکە بۆ کوردیکی مالوێران لە دۆڕاوی زیاتر، هیچی تیادا نەبوو.فیلم جیا لە سەرگەرمی ، خاوەن پەیامە یان دەبێتە هۆکاری درووست بوونی هەست لە بینەردا. باس لە ئەوین کرا ،من دڵنیام هیچکام لە سیناریو نووسەرەکانی و تەنانەت رەمەزانزادە کە دایکی کوردە ، قەد باسی خەج و سیامەند ، مەم و زین ، و وەلی دێوان و یان فەرهاد و شییرینیان نەبیستووە و یان شێعرە مام هێمن یاننەبیستووە کە دەلێ “لە نێو کورددا نە بوو پەیمان شکاندان ، لە کوێ فیر بووی گوولم پەیمان بشکێنی”. کەچیکچە کوردێکی ئەویندار بە کەسێک کە هەم هاوبەشی لە خۆشەویستی و هەم لە هونەرددا، ئەبداڵی فۆتۆگرافەرێک دەبێت کە هیچ هاوبەشی هونەری لە نیوانیاندا نییە. ئنجا لەوە گرنگتر کراسەکە پڕ بە پێستی فارسەکاندا بڕا بوو، و لە ئەوینداریدا هیچکات مەجال نەدرا کە ئەوینیداریشاهۆ تیادا دیار بێت. لە چەند كیژی کوردم پرسیار کرد ،کەڕایان لە سەر فیلمە کە چی بوو، هەندێک ووتیان کە”رخمان لە کورد چوو”، چۆنکە کوردەکە، واتە شاهۆ، ببوە هۆی تێکدانی ژیانی چیمەن و عەلی . چیمەن دەکەوێتە ناو دووریانێک، خۆی لە کوردستانەو دڵی لەتاران بە جێ هێشتووە . شاهۆ کە ئەیندارێکی کوردە نەیتوانی ئەوینداری باش بکات و چیمەن بە نسیبی کابرای فارس بوو. باری سایکۆلۆژی فیلمەکە وا لە کورد دەکات کە مرۆڤی کورد هەست بە بچووکی و لاواز بوون بکات. کورد قوربانییە و ئەو فرێشتانەی کە رزگار کەریانن خۆیان دەبنە شانۆسازی نەهامەتییەکانیان و ئنجا نەهامتییەکانیشیان دەبنە خۆراکی میدیایی بۆ ئەو گەلانەی کە کوردیان لە ژێر دەستە. ئاوڕدانەوە لە کارەساتی حەلەبجە جێگای شانازییە ، بەلام نە بە نرخی شکاندنی کەرامەتی نەتەوەیەک. ئەمڕۆ حەلەبجە کراوەتە سەکۆی شانۆیەک کە دەر‌هینەرەکانی هەزارن بۆ پڕکردنی گیرفان، بەلام ئەکتەرەکانی لە ژێر خاکدا ئیستاش دەسوتێن. ئەرکی حکومەتی کوردستان بوو کە ئەبوایە تا ئێستا هەموو سالێک فیلمێکی لە سەر حەلەبجە سازبکردایە و مەودای بڕوخساداندایە بۆ فیلمسازانی کورد کە دەردی حەلەبجە بۆ لە سەر پەردەی سینەما بۆ هەموو جیهان نمایش بدەن. ئەحمەدی رەمەزان زادەش بە قسەی خۆی لە ئێران ئەو فیلمەی ساز کردوە و چاوەروانی لەوە زیاتری لێنەکەین و بەلام فیلمەکەی برینی حەلەبجەی بۆ ساتیێکیش سارێژنەکرد.\nنووسینی : بایزی کرماشانی\nزه‌ریی بێشه‌ڵان … نه ژاد عزیز سورمێ\nكتێبی (مانگەشەو) لە نووسینی نەبەز گۆران بڵاو كرایەوە


مهدويت | Mahdawiyat : ئمامه‌ت\nپشتی رحله‌تا پێغه‌مبه‌رێ مه‌زنێ ئسلامێ (ص) موهمترین به‌حس كو د كوومه‌لا نوو ئاڤا بوویا ئسلامێ دا ژێ هات ئاخفتن به‌حسا خه‌لافه‌ت و جیگری یا ره‌سوولێ خودێ بی (ص) . كوومه‌كی ل سه‌ر ئه‌ساسێ بیر و هزرا هنه‌ك ژ مه‌زنێن صه‌حابان، خه‌لافه‌تا ئه‌بوبه‌كر قه‌بوول كرن و هنه‌ك دی ژی ل سه‌ر وی باوه‌ریێ مان كو جیگری یا پێغه‌مبه‌ر (ص) گووره‌كی ناساندنا ئه‌وی بخوه (ص) ئمام عه‌لی یه (س). پشتی هنگێ ده‌ستا ئه‌ول ب ناڤێ «عاممه» - ئه‌هلێ سوننه‌ت و جه‌ماعه‌ت– و ده‌ستا دووێ ب ناڤێ «خاصصه» - ته‌شه‌ییوع– هاتن ناس كرن.\nنوكتا گووتنێ ئه‌ڤه كو ئختلافا شیعه و سوننیان تنێ ده‌رحه‌ق شه‌خصێ جیگرێ پێغه‌مبه‌ر دا (ص) نینه، به‌لكی د نێرینا هه‌ر ێیكی دا «ئمام» مه‌عنه و مه‌فهووم و جهه‌ك تایبه‌ت هه‌یه كو ئه‌ڤا دو رێچكا ژ هه‌ڤ ڤه‌دقه‌تێنێ. ژ بوونا رووناهی بوونا به‌حسێ ئه‌مێ مه‌عنا ئمام و ئمامه‌تێ باڤێژین به‌ر لێكوولینێ:\n«ئمامه‌ت» د لوغه‌ت د‌ا ب مه‌عنا پێشكاری و رێبه‌ری یه و «ئمام» كه‌سه‌كه كو به‌رپرسیاری یا كوومه‌كی د رێكه‌ك مه‌علووم د‌ا لخوه دگرێ. و د ئصطلاحێ دا ئمامه‌ت ب شكلێن موخته‌لف ژێ ھاتیه ئاخفتن.\nد نه‌زه‌را ئه‌هلێ سوننه‌ت دا ئمامه‌ت؛ حاكمیه‌ته‌ك دنیایی یه (نه مه‌نصه‌ب و مه‌قامه‌ك ئلاهی) كو ب وێ رێكێ ڤه جامعا موسلمانا تێ ئداره كرن و رێڤه برن. و چكو هه‌ر كوومه‌ك موحتاجێ پێشكار و مه‌زنه‌كی یه، كووما موسلمانا ژی پشتی پێغه‌مبه‌رێ گرانقه‌در (ص) ژ خوه ره ره‌هبه‌رك بژارتن و چكو ژ ڤێ مه‌سه‌لێ را شكله‌ك خاص و تایبه‌ت د دین د‌ا نه‌ھاتیه مه‌علووم كرن، بژارتنا جیگرێ پێغه‌مبه‌ر (ص) دكارێ ب شكلێن موخته‌لف چێبێ؛ وه‌ك: بیر و هزرا زێده‌ترێ (ئه‌كسه‌ریه‌تێ) ئان مه‌زنێن وان و ئان وه‌صیه‌تا خه‌لیفێ پێشدا و ئان حه‌تا ب رێكا سه‌ركه‌تنا عه‌سكه‌ری ڤه.\nلێبه‌لێ شیعه كو ئمامه‌تێ ده‌واما رێكا پێغه‌مبه‌ریێ و ئمام حوججه‌تا خودێ د ناڤ خه‌لکێ د‌ا زانێ، ل سه‌ر ڤێ باوه‌ریێ یه كو ئمام تنێ ب رێكا كفش كرنا ئلاهی ڤه چێد‌بێ كو ل سه‌ر زمانێ پێغه‌مبه‌رێ ئینه‌رێ وه‌حیێ ڤه تێ ناساندن. ئه‌ڤاهه ژ به‌ر وی جهێ بلندێ ئمامه‌تێ یه د فكرا شیعه‌تیێ د‌ا كو نه تنێ ئمام سه‌رپه‌ره‌ستێ كوومێ و مودیر و رێڤه‌به‌رێ جامعا موسلمانا زانێ، به‌لكی خێنجی وێ، به‌یانكه‌رێ حوكمێن خودێ و موفه‌سسرێ قورئانێ و ره‌هبه‌رێ رێكا به‌خته‌وه‌ریێ ژی حه‌ساب دكێ. ب به‌یانه‌ك دی، د فه‌رهه‌نگا شیعه‌تیێ د‌ا ئمام مه‌رجه‌عێ كار و بارێ خه‌لكێ یه د دو پشكێن دین و دنیایێ دا، نه‌وه‌ك چه‌وا ئه‌هلێ سوننه‌ت باوه‌ر دكن كو به‌رپرسیاری یا خه‌لیفه تنێ حوكمه‌ت كر‌ن و رێڤه‌برنا دنیا خه‌لكێ یه.


ڕێبوار بابکەیی: حکومەتی پـۆڵەندا بە سەردانی لیژنەی پەرلەمانی کوردستان ڕازی نییە\nسەرۆکی لیژنەی پەیوەندییەکان و ڕەوەندی کوردستان لە پەرلەمانی هەرێمی کوردستان دەڵێت "بەردەوام قسە لەگەڵ کونسڵی پۆڵەندا دەکەین بەڵام کونسڵی پۆڵەندا لێرە و لەوێ هەندێک پۆزش دەهێنێتەوە هەرچەندە بە ئاشکرا ناڵێت حکومەتی ئێمە ڕەزامەند نیە بەڵام ئەو دواخستنە یەک ئاماژە دەبەخشێت ئەویش ئەوەیە کە حکومەتی پۆڵەندا بەو سەردانەمان ڕازی نیە بەڵام نایەوێت بە ئاشکرا پێمان بڵێت. "\n“بەردەوام قسە لەگەڵ کونسوڵی پۆڵەندا دەکەین، بەڵام کونسوڵی پۆڵەندا لێرە و لەوێ هەندێک پۆزش دەهێنێتەوە“\nوابڕیار بوو لیژنەیەکی پەرلەمانی هەرێمی کوردستان سەردانی پۆڵەندا بکات بۆ بەدواداچون و ئاگاداربوون لە دۆخی کۆچبەرانی کورد لە سنورەکانی نێوان ئەو وڵاتە و بیلاڕوسیا، بەڵام تا ئێستا ئەو لیژنەیە سەردانەکەی ئەنجام نەداوە.\nڕێبوار بابکەیی سەرۆکی لیژنەی پەیوەندییەکان و ڕەوەندی کوردستان لە پەرلەمانی هەرێمی کوردستان، سەبارەت بە هۆکاری ئەوەی بۆچی تا ئێستا سەردانەکەین نەکردووە؟ وتی“ ئێمە وەک خۆمان ئامادەین کۆبونەوەی لیژنەکەشمان کردووە بەڵام ئێمە نوسراوێکمان لە ڕێگای کونسوڵخانەی پۆڵەنداوە ناردووە بۆ وەزارەتی دەرەوەی پۆڵەندا ئەجێندا و بەرنامەی خۆمان بۆ سەردانەکە دیاریکرد، داوامان کرد لەگەڵ وەزیری ناوخۆ و دەرەوەی ئەو وڵاتە کۆببینەوە وە لەگەڵ ڕێکخراوە نێودەوڵەتییەکانیش کۆببینەوە ئنجا سەردانی کۆچبەران لە خاڵە سنورییەکانی نێوان بیلا ڕوسیا و پۆڵەندا بکەین بۆ ئەو کەمپانەی کۆچبەری ئێمەی تێدایە، بەداخەوە لەبەرئەوەی حکومەتی پۆڵەندا باری نائاسایی ڕاگەیاندووە لەهەندێک شوێن ڕێگە نادات ڕێکخراوە نێودەوڵەتییەکان و لیژنە سیاسییەکان و میدیاکاران سەردانی ئەو شوێنانە بکەن بۆ ئەو مەبەستە تا ئێستا ڕەزامەندی نەداوە لەسەر سەردانەکەی ئێمە، وەک دەزانرێت ئەوە بابەتێکی سەروەرییە(سیادی)یە، تا وڵاتەکە ڕێگە نەدات ناتوانرێت سەردانی بکرێت، بەڵام ئێمە لەهەوڵەکانی خۆمان بەردەوامین ، بەردەوام قسە لەگەڵ کونسوڵی پۆڵەندا دەکەین بەڵام کونسوڵی پۆڵەندا لێرە و لەوێ هەندێک پۆزش دەهێنێتەوە هەرچەندە بە ئاشکرا ناڵێت حکومەتی ئێمە ڕەزامەند نیە بەڵام ئەو دواخستنە یەک ئاماژە دەبەخشێت ئەویش ئەوەیە کە حکومەتی پۆڵەندا بەو سەردانەمان ڕازی نیە بەڵام نایەوێت بە ئاشکرا پێمان بڵێت. “\n“تا ئێستا چوار-پێنج کاروانی کۆچبەرانمان هێناوەتەوە کە پێشتر ناومان تۆمار کردوون “\nبابکەیی ئەوەشی وت“ڕاستە ئێمە سەردانەکەمان نەکردووە بەڵام هاوکاری هەزاران کەسمان کردووە بۆ گەڕانەوە و ناونوسینییان، چ لەڕێگای نوسینگەی سەرۆکی حکومەت یا خود وەزارەتە پەیوەندیدارەکان لە هەرێم، بۆ ئەوەی لە ڕێگای ئەوانەوە پەیوەندی بە بەغدادوە بکەین خۆم چەند جارێک لەگەڵ باڵوێزخانەی عێراق لە مۆسکۆ قسەم کردووە، هەروەها نوێنەرایەتیمان لە مۆسکۆ بەردەوام لەسەر هێڵن بۆ چارەسەری گرفتی پەنابەران، تا ئێستا چوار-پێنج کاروانی کۆچبەرانمان هێناوەتەوە کە پێشتر ناومان تۆمار کردوون. “\n“ نمونەیەک دەهێنمەوە لەسەر ڕۆڵ و کاریگەری ئێمە کە هێشتا سەردانەکەشمان نەکردووە“\nسەرۆکی لیژنەی پەیوەندییەکان و ڕەوەندی کوردستان ئەوەشی وت“ نمونەیەک دەهێنمەوە لەسەر ڕۆڵ و کاریگەری ئێمە کە هێشتا سەردانەکەشمان نەکردووە، دوو هاوڵاتی سوری یەکێکیان لە دیمەشق و ئەوی ترییان ئافرەتێک بوو لە مۆسکۆ پەیوەندییان پێوەکردم وتییان ڕێکخراوە مرۆییەکان لە بیلاڕوسیا ئەو ژمارەیەی تۆیان داوە بە ئێمە هاوکاری خەڵکی خۆتان کردووە، ئێمەش کەسوکارمان لە بیلاڕوسیان توشی گرفت بوون، گیرییان خواردووە، تکایە یارمەتی بدەن، بێ ئاگا لەوەی کە من ئەو دەسەڵاتەم نیە کە هاوکاری خەڵکی وڵاتانی تر بکەین داوام لێکردن لە ڕێگای باڵوێزخانەی سوریا لە مۆسکۆ داوای هاوکاری بکەن، ئەو بەدەمەوە هاتنەی ئێمە بە هاوکاری حکومەتی هەرێمی کوردستان بەهەماهەنگ لەگەڵ حکومەتی عێراق دەرخەری ئەوەیە ئێمە خۆمان بە خاوەنی قەزیەکە زانیووە و پشتمان لەو هاوڵاتییانەی خۆمان نەکردووە. “\n“کۆچکردن پێچەوانە بۆتەوە لە بیلاڕوسیاوە دەمێکە دەستی پێکردووە بۆ هەرێمی کوردستان “\nڕێبوار بابکەیی ئاماژەی بەوەشکرد“ لەسەر و هەزار کۆچبەرییان هێناوەتەوە، وتیشی“ لە خوار هەزار کۆچبەر لەوێ ماون بەڵام ئاماری دروستمان لانیە، هەرچەندە ئێستا ژمارەیەکی کەم هەن کە ئارەزوو ناکەن بگەڕێنەوە، ئێستا دەتوانم بڵێم کۆچکردن پێچەوانە بۆتەوە لە بیلاڕوسیاوە دەمێکە دەستی پێکردووە بۆ هەرێمی کوردستان. “\nسەبارەت بەچارەنوسی ئەو کۆچبەرانەی کە هێشتا نەگەڕاونەتەوە هەرێمی کوردستان، ڕێبوار بابکەیی وتی“ خۆی یەکێک لە ئامانجەکانی ئەو سەردانەی ویستمان ئەنجامی بدەین ئەوەبوو کە لەنزیکەوە لەگەڵ بەرپرسانی یەکێتی ئەوروپا لە بڕۆکسل قسە بکەین، هەروەها لەگەڵ بەرپرسانی پۆڵەنداش، کە لە ڕێگای یەکێتی ئەوروپاوە فشار بکەن بۆ ئەوەی چارەنوسی ئەو کۆچبەرانە دیاری بکرێت، وە ئایا ڕۆڵی یەکێتی ئەوروپا لەم بابەتەدا چی دەبێت؟ ئایا هەر تەماشاکار دەبێت! بەڵام سیاسەتی ئێمە وەک حکومەتی هەرێمی کوردستان ئەوەیە کە بەهیچ جۆرێک لەگەڵ دیپۆرتکردنەوەی زۆرە ملێ نین. “\n“ هەرکەس گرفتی ئیدارەی بۆ دروست بوو فەسڵ کرابوو بە هۆی کۆچکردنەوە، ئێستا گەڕاوەتەوە با پەیوەندی بە منەوە بکات من دێمە سەر خەت و کێشەکەی بۆ چارەسەر دەکەین “\nسەرۆکی لیژنەی پەیوەندییەکان و ڕەوەندی کوردستان ئەوەشی وت“ دەربارەی چارەنوسی ئەو کۆچبەرانەی گەڕاونەتەوە، هەرکەس قوتابی بووە دەگەڕێتەوە سەر خوێندن و دەوامی خۆی، هەرکەس کاسب بووە دەگەڕێتەوە سەر کاری خۆی، وە هەرکەس فەرمانبەر بووە لەهەر دامودەزگایەک بێ کێشە دەگەڕێتەوە فەرمانگەکەی خۆی، من لێرەشەوە ڕایدەگەیەنم هەرکەس گرفتی ئیدارەی بۆ دروست بوو فەسڵ کرابوو بە هۆی کۆچکردنەوە، ئێستا گەڕاوەتەوە با پەیوەندی بە منەوە بکات من دێمە سەر خەت و کێشەکەی بۆ چارەسەر دەکەین. “\n" سیاسەتی ئێمە وەک حکومەتی هەرێم ئەوەیە یەک هاوڵاتیمان مابێت و ئارەزوو بکات بگەڕێتەوە دەیهێنینەوە"\nلە وەڵامی ئەو پرسیارەی وەک هەندێک دەڵێن وا دەبینرێت کە ئێستا حکومەتی عێراقی وەک سەرەتا گەرم نیە بۆ هێنانەوەی کۆچبەرەکان ئایا ئەوە دروستە ئێستا وەک سەرەتا نیە؟\nلە وەڵامدا ڕێبوار بابکەیی وتی“ ئەو گەرمیەی حکومەتی عێراق هەیبوو هی پێداگری و فشاری ئێمە و حکومەتی هەرێم بوو هەر لەسەرەتاوە ئێستاش ئەگەر بزانین بابەتەکە جۆرێک لەساردی هەیە ئەوا جارێکی تر پێداگیر دەبینەوە و بەردەوام لەسەر هێل دەبین، سیاسەتی ئێمە وەک حکومەتی هەرێم ئەوەیە یەک هاوڵاتیمان مابێت و ئارەزوو بکات بگەڕێتەوە دەیهێنینەوە، هەرچەندە توانای ئێمە وەک حکومەتی هەرێم لەبەرامبەر پەرلەمان و حکومەتی عێراقی زۆر بچوکە بەڵام لەگەڵ ئەوەشدا توانیومانە ڕۆڵی خۆمان زۆر بە گەورەیی و بە باشی بگێڕین. “\nReport-Rebwar Babkaiy- Dec 2-021


گەر ئەم خوانەت لە هەر کەسێکدا بەدی کرد لێی دوربکەوەرەوە، چونکە تا لەگەڵیاندا بیت هیچ بە هیچ ناکەیت – تۆڕی میدیایی خەڵک\nکۆمەڵێک کەس هەیە لە ژیانماندا جا خۆشەویست و هاوسەرمان بن یاخود برادەر و هاوڕێ، بە مەبەست لە ژیانتدان و تەنها دەیانەوێت یاریت لەگەڵدا بکەن، ئەمەی خوارەوە کۆمەڵێک لە نیشانەکانی ئەو کەسانەیە کە تا لەگەڵیاندا بیت هیچ بە هیچ ناکەیت:\n-هەموو ئەو شتانەی کە ڕوودەدات لە نێوانتاندا بە خەتای تۆی دەزانێت و بەردەوام تۆ تاوەنباردەکات، خۆی وەک بێتاوان وێنا دەکات.\n-ترسی تۆ بۆ لەدەستدانی ئەو بە قازانجی خۆی بەکاردەهێنێت و خۆی لە تۆ بە گەورەتر دەبینێت، ئەو هەستەشت لا دروستەکات کە گەر ئەو نەبیت تۆ هیچ نیت بۆئەوەی لە لەدەستدانی بترسیت،\n-چاکە بە چاکە: کاتێک چاکەیەکت لەگەڵدا دەکات، بۆ ئەوە دەیکات کە ڕۆژێک کاری بەتۆبوو دوبارە بەکارت بهێنێتەوە و نەتوانیت بڵێیت نایکەم.\n-بەزەیی: ئەوان ڕەنگە دۆخی داراییان لە تۆ باشتر بێت یان کاریان لەتۆش کەمتر بێت، بەڵام بەردەوام وا دەری دەخەن کە پێویستیان بە هاوکارییە و دەکڕوزێنەوە، بۆئەوەی تۆ هاوکاریان بکەیت.\n-ترس لە تەنیایی: زۆر کەس ڕێزت ناگرێت و سوکایەتیت پێدەکات، چونکە دەڵێت گەر من نەبم کەس لەگەڵ تۆ مامەڵە ناکات، خۆتت خۆش بوێت و رێزی خۆت بگرە، دڵنیابە ئەو کەسانەش ناچاردەبن کە وا بکەن.\n-هیوا: بەردەوام بەڵێنی درۆ دەدەن و وا داری دەخەن لەگەڵ ئەواندا لە داهاتودا هەموو شتەکان باشدەبێت لە کاتێکدا تەنها بۆئەوەیە تۆ بەکار بهێنن.\nبنزیما بە پێنج ساڵ زیندانی سزا دەدرێت


5ـ ته فسيرا عه ياشى، دوماهيكا صه دێ دوێيێ هجرى.\n6ـ ته فسيرا نوعمانى فه قيێ شێخێ كوله ينى.\n7ـ ته فسيرا نه جاشى، 450 - 372 هجرى.\n* مروڤ چ بكت داكو گونه هێن مروڤ عه فو ببن لبال خودێ؟\n* جواب كورته يه كه ژ «ته فسيرا نمونه، ج 20، روپه رێ 12 پێڤه.\nخودێ ل قورئانێ دا به حسا گه له ك تشتا دكت كو دبن سه به بێ غه فراندنێ، و گونه ها ژ به ين دبن. ئه مێ ل ڤێ ده رێ ئشاره بكن بال حه فت سه به باڤه:\n1ـ ته وبه: (يا ايهاالذينَ آمنوا تُوبُوا إلى اللَّه تَوبَةً نَصوحاً، عَسى رَبُّكُم أن يُكَفِّر عَنكُم سَيِّئاتكم). - ئه ى گه لى خوه ى باوه ريا، (ته وبه بكن) بزڤورن بال خودێڤه ب زڤرينه كى راست و دورست، به لكى په روه رده يێ هه وه نه باشيێن هه وه بغه فرينت.\nنخوه يێك ژ وا تشتێن دين سه به بێ به خشين و عه فوبينا نه باشى و گونه ها «ته وبه و زڤرينا با ئاليێ خوداڤه»يه.\nهه لبه ت وه ك چه وا كفش، گونه ه دگه ل هه ڤ فه رقن، هنه ك گونه ه مه زن و هنه ك مه زنترن; هنه ك گونه ه گونه هێ به نى ئسرائيلى يانه كو ژ خودێ په رێسيێ زڤرين بو ئاليێ گولك په رێسيێڤه، ڤيجا ته وبا ژ گونه هێن وها مه زن ژى شه رط و مه رجێن وى گرانن ژ قه بول بينا ته وبا به نى ئسرائيلى ياره ده ستورهات كو: «اُقْتُولوا أنفسكم» - يانى: بكه ڤن ناڤ هه ڤ و هه ڤدو بكوژن.\n2ـ ئيمان و عه مه لێ صالح: (والذين آمنوا و عملوا الصالحات و آمنوا بما نزل على محمد و هوالحق من ربهم كفر عنهم سيئاتهم) - ئه و كه سێن ئيمانى ئانيين و كارێن قه نج دكن و باوه ريێ تينن ب وێيا هاتى خارى بو موحه ممه د و هه ر ئه وه كو بحه ق ژ ئاليێ په روه ردێ واڤه هاتيه، خرابيێن وان وى بێن راكرن.


زانكۆی كۆیه یه‌كه‌ی فێركاری و به‌رهه‌م هێنانی سابونی شلی كرده‌وه - PRESS.ROOM\nزانكۆی كۆیه یه‌كه‌ی فێركاری و به‌رهه‌م هێنانی سابونی شلی كرده‌وه\nNews #08, Issue 48, Dec 2018 | Núcey #08, Jhimarey 48, Mangí 12 Sallí 2018 | نوچەی 08، ژمارەى 48 مانگی 12 ساڵی 2018\nKoya University Opens the Liquid Soap Educational Unit\nFaculty of Engineering in Koya University has opened a unit for liquid soap production, which covers the University requirement in that aspect.\nIn Koya University /Faculty of Engineering, a liquid soap production unit was opened by the University president prof D. Wali M. Hamad, his assistants, the Dean of Engineering Faculty, the head of Engineering Departments, the teaching staff, the students and the invited guests from outside the University for opening this educational unit for liquid soap production.\nڕۆژى دووشه‌ممه ڕێكەوتى ٢٠١٨/١٢/١٧ له زانكۆی كۆیه فاكه‌ڵتی ئه‌ندازیاری یه‌كه‌یه‌كی فێركاری و به‌رهه‌م هێنانی سابونی شل كراوه به ئاماده‌بونی به‌رێز پ. د. وه‌لی محمود سه‌رۆكی زانكۆی كۆیه و ياريدەدەرەكانى و ڕاگرى فەكەڵتى ئەندازيارى و سه‌رۆك به‌شه‌كانی ئه‌ندازیاری و مامۆستاو خوێنكاران و میوانانی ده‌ره‌وه‌ی زانكۆ كه بانگێشت كرابوون بۆ كردنه‌وه‌ی ئه‌م یه‌كه فێركارییه‌و به‌رهه‌م هێنانی سابونی شل .\nلەم بارەيەوە به‌رێز پ.ی.د محمد حسیب زه‌نگه‌نه راگری فاكه‌ڵتی ئه‌ندازیاری دەڵێت" بیرۆكه‌ی كردنه‌وه‌ی ئه‌م یه‌كه‌یه له پرۆژه‌یه‌كی ده‌رچوونی خوێندكارانی قۆناغی چواری ئه‌ندازیاری كیمیاییه‌وه ده‌ستی پێكرد دواتر فراوان كرا بۆ كردنه‌وه‌ی ئه‌م یه‌كه فێركارییه‌و توانيمان سابونی شل به‌رهه‌م بهێنین به شێوازێكی زانستیانه له لایه‌ن تیمێكی شاره‌زاو زانستی"\nهەروەها باسی له‌وه‌كرد كه ئه‌م یه‌كه‌یه سودێكی باشی ده‌بێت بۆ خوێندكارانمان كه سه‌ردانی ئه‌م یه‌كه‌یه بكه‌ن چونكه پێشتر خوێندكارانمان سه‌ردانی كارگه‌كانی له‌م شێوه‌یه‌یان كردووه له ده‌ره‌وه‌ی زانكۆمان" به‌ڵام له‌مرۆ به‌دواوه ده‌توانن بۆ بینینی پرۆسه‌ی به‌رهه‌م هێنانی ئه‌م بابه‌تانه سه‌ردانی ئه‌م یه‌كه فێركارییه بكه‌ن و به‌چاوی خۆیان و به‌شێوه‌كی كرداری ببینن چۆنییه‌تی به‌رهه‌م هێنانی سابونی شل " ته‌واوی ئامێرو به‌رهه‌مه‌كانمان سه‌ره‌تاوه تا ئێستا به ده‌ستی ئه‌ندازیارانی فاكه‌ڵتی ئه‌ندازیاری دروستكراون"\nراگری فاكه‌ڵتی ئه‌ندازیاری لەبارەى بەرهەمەكەيانەوە دەلێت" وه‌ك هه‌نگاوی یه‌كه‌م ئێمه پێداویستی و داواكاری ناو زانكۆ پرئه‌كه‌ینه‌وه به‌م به‌رهه‌مه له‌مرۆ به‌دواوه زانكۆمان له‌ده‌ره‌وه‌ی زانكۆ ئه‌م به‌رهه‌مه ناكرێت و ئێمه لێره بۆیان دابین ده‌كه‌ین"\nلەبارەى كوالێتى بەرهەمەكەوە دەلێت"به‌رهه‌مه‌كه‌مان له لایه‌ن وه‌زاره‌تی ته‌ندروستیی و كوالێتی جۆریه‌وه پشكنینی بۆكراوه‌و له هه‌موو ئه‌م پشكنینانه ده‌رچووه‌و پێیان به‌رهه‌مێكی زۆر باش و ته‌ندروست بووه"\nبه‌رێز مامۆستا رێبوار كرمانج سه‌رۆك به‌شی ئه‌ندازیاری كیمیاوی لەمبارەيەوە دەڵێـت" به‌شی ئه‌ندازیاری كیمیاوی یه‌كه‌مین به‌شه كه له كوردستان كراوه‌ته‌وه و ئه‌ندازیارێكی زۆری ده‌رچووی به‌شی كیمیاویشمان ئێستا له بازار ئێش ده‌كه‌ن له كۆمپانیاو پاڵاوگه‌كانی كوردستان. ئه‌م یه‌كه‌یه یه‌كێكی تره له پێشكه‌وتنه‌كانی ئه‌م به‌شه‌و به هه‌نگاوێكی گرنگی دا ده‌نێین ئه‌م به‌رهه‌مه‌ی ئێستاش كه له لایه‌ن تیمێكی شاره‌زاوه دروست كراوه كوالێتییه‌كی زۆر به‌رزه و ئێمه لێره تاقیمان كردۆته‌وه له‌گه‌ڵ به‌رهه‌مه‌كانی بازار كه به‌رهه‌مه‌كه‌ی ئێمه زۆر باشترو ته‌ندروست تره"\nبەڕێز مامۆستا فه‌خری حمد سه‌رپه‌رشتیاری یه‌كه‌كه و شاره‌زا له‌م بواره ده‌ڵێت "ئه‌م به‌رهه‌مه‌ی ئه‌مرۆ كه به‌رهه‌ممان هێناوە زۆر باشترو ته‌ندروست تره له زۆر به‌ی ئه‌م به‌رهه‌مانه‌ی كه ئێستا له بازاردا هه‌یه، چونكه ئه‌م بابه‌تانه‌ی ئێستای بازار هه‌یانه بۆنی هه‌یه و كه‌فی باش نییه یان بۆن و كه‌فی باشه به‌ڵام پیسی له ده‌ست به‌باشی لا نابات\nبه‌ڵام ئه‌م به‌ر هه‌مه‌ی ئێمه كه دروستمان كردوه به‌رهه‌مێكی زۆر ته‌ندروست تر و باشتر‌ه به‌رهه‌مه‌كه‌ی ئێمه هه‌موو ئه‌م ماده به زانستی و زۆر ته‌ندروستانه‌ی تیایه چ بۆن و كه‌ف چ لابه‌ری پیسی و ڤایرۆسه‌كان"\nدەشڵێت" له‌گه‌ڵ به‌شی ئه‌ندازیاری دروست كردن خه‌ریكین سابونی ره‌قی سروشتی به‌رهه‌م بهێنین له داهاتوو به كوالێتییه‌كی باش و ته‌ندروست باس له‌وه‌ش ئه‌كات كه به‌نیازی دروست كردنی چه‌ند پرۆژه‌یه‌كی تری به‌رهه‌م هێنان و دروست كردنن له داهاتوو"\nمامۆستا كاوه مه‌مه‌ند له سه‌ركردنه‌وه‌ی ئه‌م یه‌كه‌یه و به‌رهه‌مه‌كانی میوانێكی ده‌ره‌وه‌ی زانكۆ بوو كه ئاماده‌ی كردنه‌وه‌ی ئه‌م یه‌كه‌یه بوو و تێستی به‌رهه‌مه‌كه‌ی كرد به‌به‌كار هێنان و شوشتنی ده‌ستی وتی "ئه‌مه جێی شانازییه بۆ زانكۆی كۆیه كه ده‌بینین به‌رهه‌می هه‌یه ئه‌مه به هه‌نگاوێكی گرنگ دا ده‌نێم ئه‌م سابوونی شله‌ی من به‌كارم هێنا و تاقیم كرده‌وه بۆنی خۆش بوو و دیار بوو كه جۆره‌كه‌ی زۆر باش بوو "


ده‌ریاوانه‌كانی به‌ریتانیا ده‌ڵێن ئه‌وان له ئێران خراونه‌ته ژێر گوشـاری ده‌رونیـیه‌وه\nده‌ریاوانه‌كانی به‌ریتانیا كه بۆ ماوه‌ی دوو هه‌فته له‌لایه‌ن ئێرانه‌وه ده‌سـتگیركرابوون ده‌ڵێن ئه‌وان له‌و ماوه‌یه‌دا خرابوونه ژێر گوشـاری ده‌رونیـیه‌وه.\nڕۆژی هه‌ینی له كۆنگره‌یه‌كی ڕۆژنامه‌وانیدا فه‌رمانده‌ی گروپه‌كه ئه‌فسه‌ر فێـلیكس كارمان گوتی ئێرانیـیه‌كان چاوی هه‌ر پانزه‌مانیان به‌سـتۆته‌وه و به توندی مامه‌ڵه‌یان له‌گه‌ڵدا كردووین و هه‌ر یه‌كه‌مانیان خسـتۆته زیندانی ته‌نیایی‌یه‌وه. گوتیشی پـێـیان گوتووین ئه‌گه‌ر بێت و بڵێن له ناو ئاوی ئێراندا ده‌سـتگیركراوین ئاوا ئازادتان ده‌كه‌ین، وه ئه‌گه‌ر نا ئه‌وا به تاوانی به‌زاندنی ئاوی ئێران حه‌وت سـاڵ زیندانی ده‌كرێن.\nهه‌روه‌ها فێـلیكس كارمان گوتی ئه‌و له‌گه‌ڵ ئه‌ندامانی تری گروپه‌كه‌ی ڕێـكـكه‌وتن له‌سه‌ر ئه‌وه‌ی هه‌ندێـك له داواكاری ئێرانیـیه‌كان جێبه‌جێ بكه‌ین. هه‌روه‌ها گوتیشی ئه‌وان له ناو ئاوی عێراقدا ده‌سـتگیركراون و له دووری نزیكه‌ی 2 میلی ده‌ریایی له خاكی ئێرانه‌وه.\nشـایانی ئاماژه پـێـكردنه ئه‌م 15 ئه‌ندامه‌ی هێزی ده‌ریایی به‌ریتانیا له 23 ی مانگی سێدا و له‌و ده‌مه‌ی سه‌رقاڵی پـشـكنینی كه‌شـتیـیه‌كی بازرگانیدا بوون، هێزێـكی سوپای پاسـدارانی ئێران ده‌ستگیری كردن. پاش نزیكه‌ی دوو هه‌فته ڕۆژی پـێنجشه‌ممه ئازادكران. سه‌رۆكی ئێرانی مه‌حمود ئه‌حمه‌دی نه‌ژاد ئازادكردنه‌كه‌یانی به " دیاریـیه‌ك" بۆ گه‌لی به‌ریتانیای ناوزه‌ند كرد.


لافاوه‌که‌ی ئێران / هێزه چه‌کداره‌کانی ئێران بۆ گه‌یاندنی هاوکارییه‌کان ده‌چنه پارێزگای لوڕستان - جام کوردی\nلافاوه‌که‌ی ئێران / هێزه چه‌کداره‌کانی ئێران بۆ گه‌یاندنی هاوکارییه‌کان ده‌چنه پارێزگای لوڕستان\nبه پێی فه‌رمانێکی گه‌وره به‌رپرسی سه‌ربازی ئێران، هێزه چه‌کداره‌کانی ئه‌م وڵاته بۆ گه‌یاندنی هاوکاری به لێقه‌وماوانی لافاوه‌که‌ی دوێنێ ده‌چنه پارێزگای لوڕستان.\nبه پێی ڕاپۆرتی جام کوردی، لیوا محه‌ممه‌د باقری سه‌رۆک ئه‌رکانی هێزه چه‌کداره‌کانی ئێران له درێژه‌ی فه‌رمانه‌که‌ی ڕێبه‌ری مه‌زنی شۆڕشی ئیسلامی بۆ گه‌یاندنی به‌په‌له‌ی هاوکارییه‌کان به لێقه‌وماوانی لافاوه‌که‌ی ئه‌م دواییه‌ی ئێران، فه‌رمانێکی ده‌رکردووه که هێزه چه‌کداره‌کانی ئه‌م وڵاته به هه‌موو پێداویستییه‌کی مرۆڤییه‌وه بگه‌نه پارێزگای لوڕستان.\nناوبراو ڕایگه‌یاندووه که هێزه چه‌کداره‌کانی ئێران تا ئاساییبوونه‌وه‌ی دۆخی ژیانی خه‌ڵک له لوڕستان ده‌مێننه‌وه.\nهه‌روه‌ها فه‌رمانده‌ی گشتی ئه‌رته‌شی کۆماری ئیسلامی ئێران، ئه‌میر که‌یومه‌رس حه‌یده‌ریی وه‌ک فه‌رمانده‌ی مه‌یدانی ئه‌م هێزانه له ناوه‌ندی به‌ره‌نگاربوونه‌وه‌ی قه‌یرانه‌کانی لوڕستان و ڕۆژئاوای ئێران ده‌ستنیشان کردووه.\nهێزه چه‌کداره‌کانی ئێران هاوکات له گه‌ڵ داموده‌زگا حکومییه‌کان به هه‌موو هێز و ئیمکانیاتی خۆیانه‌وه سه‌رقاڵی گه‌یاندنی هاوکارییه‌کانن بۆ لێقه‌وماوانی لافاوه‌که‌ی ئه‌م دواییه‌ی پارێزگاکانی گوڵستان، مازنده‌ران، لوڕستان، خوزستان و کرماشان.\nڕه‌وشی که‌ش و هه‌وا ڕێگر بووه له‌وه‌ی که هاوکارییه‌کان له ڕێگای کۆپته‌ره سه‌ربازییه‌کانه‌وه به ده‌ستی خه‌ڵکی لوڕستان بگات.


بەرنامەكانی سەفەری “رۆنی كۆلمەن” بۆ ئێران هەڵوەشایەوە – زاگرۆس پۆست\nماڵەوە / ئێران / بەرنامەكانی سەفەری “رۆنی كۆلمەن” بۆ ئێران هەڵوەشایەوە\nبەرنامەكانی سەفەری “رۆنی كۆلمەن” بۆ ئێران هەڵوەشایەوە\nشه‌ممه 25 نیسان 2015\tئێران, هەواڵ 108 جار خوێنراوه‌ته‌وه\nهەموو بەرنامەكان كە بڕیاربوو لە ماوەی سەفەری “رۆنی كۆلمەن” پارەمان لەشجوانیی ئامریكا بۆ تاران ئامادەكرابوو، هەڵوەشایەوە.\nبە پێی راپۆرتی ماف نیوز، ئەو كاربەدەستانەی كە داوایان لە قارەمانە وەرزشیە كردبوو بەرەو ئێران سەفەر بكات، هۆكاری هەڵوەشاندنەوەكەیان ئاشكرا نەكردووە، بەڵام باسیان لە چوونەدەوەی ناوبراو لە ماوەی 48 كاتژمێر ئایەندە كردووە.\nهاتنی ئەو وەرزشكارە ئامریكاییە بۆ ئێران لەگەڵ دژكردەوەی گرووپێك لە بناژۆخوازانی توندڕەو بەرەوڕوو بوویەوە.\nرۆنی كۆلمەن رۆژی پێنجشەممەیش بۆ كەمكردنەوەی تووڕەیی بناژۆخوازان چووە سەر گۆڕی “شەهیدە ونبووەكان”ی كۆماری ئیسلامی و گۆڕی نمادینی ئەندامە كوژراوەكانی حیزبوڵڵا لە “بەهەشتی زەهرا” كردبوو.\nرۆنی كۆلمەن رۆژی 13ی مانگی مەی ساڵی 1964ی زایینی ولایەتی لوئیزیانای وڵاتی ئامریكا لەدایك بوو و دواتر بوو بە وەرزشكارێكی بەناوبانگ لە بواری لەشجوانیدا. ناوبراو 8 جار قارەمانیەتی لە كێبەركێیەكانی مەستەر ئۆلەمپیای هاوبەش لەگەڵ لێی هێنی وەكوو گەورەترین وەرزشكاری لەشجوانیی سەردەم ناسراوە. هەروەها ناوبراو بە 26 جار قارەمانیەتی لە كێبەركێیەكانی فیدراسیۆنی جیهانیی لەشجوانیی وەكوو رێكۆرددار دێتە ئەژمار. ئە رێكۆردە پێشتر 22 جار قارەمانیەتی بوو لە لایەن ڤینس تەیلۆر كە ئەو رێكۆردە لە لایەن كۆلمەنەوە لە 5ی نوامبری ساڵی 2004ی زایینی شكێنرا.


’رێککەوتنى سەرەتایی’ بۆ دەنگدان لەسەر بودجە راگەیەنرا..پشکى هەرێم چۆن تێدەپەڕێنرێت؟\nفەتح سورە لەسەر داواکەى\n2021.02.21 - 21:29\nتەلەفزیۆنى فەرمى عێراق بڵاویکردەوە، رێککەوتنى سەرەتایی کراوە بۆ دەنگدان لەسەر پڕۆژەى بودجە لە ناوەڕاستى ئەم هەفتەیەدا، دواى دەرکەوتنى ئاماژەى گەیشتن بە تەوافوق لەسەر بودجە و نەوتى هەرێم.\nبەپێی راپۆرتێکى تەلەفزیۆنى فەرمى عێراقییە کە "ناس کورد" بەدواداچوونى بۆ کردووە، ئاماژەکان بەرەو ئەوەن تەوافوق بکرێت لەسەر ئەوەى هەرێم 250 هەزار بەرمیل نەوت رادەستى سۆمۆ بکات لە بەندەرى جیهانى تورکى، لەبەرانبەر پێدانى شایستە داراییەکانى.\nریاز مەسعودى پەرلەمانتارى هاوپەیمانى سائیرون دەڵێت "نزیکترین و باشترین چارەسەر رادەستکردنى 250 هەزار بەرمیل نەوتە نەک بەهاکەى، پرسەکانى تریش بدرێتە دەست چاودێرى دارایی هەردوولا، دوو رۆژى داهاتووش پرسەکە یەکلادەبێتەوە".\nتا ئێستا هیچ رێککەوتنێک لەسەر پشکى هەرێم رانەگەیەنراوە و لیژنەى دارایی و شاندى هەرێم چاوەڕوانى ئەوەن لایەنە شیعییەکان دوایین پێشنیازى جێگرەوەى دەقە حکومییەکەیان پێشکەش بکەن بۆ ئەوەى تاوتوێی بکەن.\nئەحمەد کنانى پەرلەمانتارى هاوپەیمانى فەتح جەختدەکاتەوە، کوتلە شیعییەکان سورن لەسەر رادەستکردنى کۆى نەوتى هەناردەکراوى هەرێم لەبەرانبەر ئەوەى بەغدا شایستەى دارایی کۆمپانیاکان خەرج بکات.\nهەردوو حکومەتى هەرێم و عێراق لەگەڵ مانەوەى ئەو دەقە حکومییەن کە لە پڕۆژەکەدا جێگیرکراوە و تایبەتە بە رادەستکردنى 250 هەزار بەرمیل نەوت و نیوەى داهاتە فیدراڵییەکان لەبەرانبەر پشکى 12.67ى هەرێم، بەڵام هەندێ لەلایەنەکان داواى سەرجەم نەوتى هەرێم یان داهاتەکەى دەکەن.\nڤیان سەبرى سەرۆکى فراکسیۆنى پارتى وتى هێشتا حکومەتى هەرێم هەڵوێستى فەرمى خۆى رانەگەیاندووە لەبەرانبەر ئەو پێشیازە نوێیانەى بەم دواییانە لەم بارەیەوە پێشکەشکراون.\nکۆشکى سپى ’’رێککەوتنى’’ کازمى و بایدنى راگەیاند\n2021.02.24 - 08:52\n2021.03.04 - 14:31\nبۆ نەهێشتنى ’بندیوار و دوو موچەیى’ بایۆمەترى لە وەزارەتى پەروەردەوە دەستپێدەکات\n2021.03.04 - 09:47\nئومێد خۆشناو بۆ یەکێتی: پارێزگای هەولێر بە هی خۆتان بزانن\n2021.03.03 - 19:20


(ئاپۆ) ناوەکەی تری (ئاشتیی) | ROJnews\nشەممە, 10 أغس 2019 - 11:31\nهەموومان خەریکی دەسکاریکردنی دنیاین و هەر خراپیشی ئەکەین، ئاپۆ ساڵانێکە تەنیا خەریکی دەسکاریکردنی بیری خۆیەتی و لەوێشەوە گەیشتۆتە دەسکارییەک، كه تەنیا ئەو دەسکارییە چاکی ئەکاو خراپی ناکات!\nهەرچەن جەریمەیە ئەم دووانە موقاڕەنە بکەیت، بەڵام ئێستا ئاپو لەوپەڕی باڵایی خۆیدایەو ئەردۆگان لەوپەڕی گرگنیی خۆیدا ئەژی!\nئێستا لە ئاپۆ تەنیا ئاشتی ماوەتەوە، ئەو ئێستا هیچ نیە جگە لە ئاشتی! (ئەم هیچنەبوونەش جگە لە ئاشتی) بەرزترین شوێنە کە ئینسان پێی بگا و چارەسەر و ڕێگای نەجاتیش ئەوەیە ئێمە هەموومان، بڕۆین و بگەین بەو شوێنەی ناو خۆمان.\nیەکێ لە ناوەکانی خودا ئاشتیە، کە بەڕای من بەرزترین ناوی خودایە، تەنیا ئەوانەش ئەم خودایە ئەناسن کە یەکلائەبنەوە بۆ ئاشتی! بەمەشبێ چیتر ئاپۆ هەر عەبدوڵانیە، بەڵکو عەبدولسەلامیشەو دروست خودای ئاشتی ناسکردوە.


تریپانۆسۆما - ویکیپیدیا، ئینسایکڵۆپیدیای ئازاد\nتریپانۆسۆما (بە ئینگلیزی: Trypanosoma) مشەخۆرێکی تاک خانەیە و سەر بە زیندەوەرە خانە ناوک سەرەتایییەکانە. قامچیی ھەیە کە لە ڕێگای قامچییەوە دەجوڵێ. دەبێتە ھۆی دروستبوونی نەخۆشیی (Trypanosomasis) خەوە نەخۆشی لە مرۆڤدا.Genus ئەم پاراسایتە ٢٠ جۆری ھەیە بەڵام تەنھا ٣ جۆریان تووشکەرن (Pathogen) نن. Trypanosoma brucei کە لە ئەفریقا دۆزراوەتەوە و دوو جۆری ھەیە، Trypanosoma brucei gambiense و T. b. rhodesiense کە ئەو نەخۆشییەی ئەمانە دروستی دەکەن پێیدەوترێ خەوە نەخۆشی ئەفریقی. جۆری سێیەمیان کە لە ئەمریکا دۆزراوەتەوە T. cruzi، نەخۆشی Chagas دروست دەکات.ئەم مشەخۆرە لە ڕێگای مێشوولەی TseTse ەوە دەگوازرێنەوە. باوترین جۆریان Trypanosoma brucei gambiense ە زیاتر لە ناوچەکانی Sub-Saharan ی ئەفریقا ھەیە. ئەو کەسانەی کە لە لادێکان دەژین و کاری کشتووکاڵ و ڕاوە ماسی دەکەن زیاتر بەرکەوتەیان لەگەڵ ئەو مێشوولەیە ھەیە تووشی نەخۆشییەکە دەبن. خەوە نەخۆشی ئەفریقی کوششندەیە ئەگەر چارەسەر نەکرێ. خۆشبەختانە لە ڕێگای ھەوڵە بەردەوانەکان بۆ کۆنتڕۆڵکردن نەخۆشییەکە ڕێژەی تووشبوون کەمیکردووە. لە ٢٠٠٩ ڕێژەکە بووە ١٠٠٠ حالەت بۆ یەکەم جار لە ٥٠ ساڵی ڕابردوودا. لە ساڵی ٢٠١٩ تەنھا ٩٩٢ حالەت تۆمار کراوە.\nئەم مشەخۆرە لە ڕێگای مێشوولەی TseTse ەوە دەگوازرێنەوە. باوترین جۆریان Trypanosoma brucei gambiense ە زیاتر لە ناوچەکانی Sub-Saharan ی ئەفریقا ھەیە. ئەو کەسانەی کە لە لادێکان دەژین و کاری کشتووکاڵ و ڕاوە ماسی دەکەن زیاتر بەرکەوتەیان لەگەڵ ئەو مێشوولەیە ھەیە تووشی نەخۆشییەکە دەبن. چەندین ڕێگەی تریش ھەیە بۆ گواستنەوەی ئەم مشەخۆرە بۆ مرۆڤ:\nلە دایک بۆ منداڵی ناو سکی دەگوازرێتەوە لە ڕێگای ناوکە پەتک.\nلە ڕێگەی سێکسەوە دەگوازرێتەوە.\nلە ڕێگای وەرگرتنە خوێنی تووشبوو بان پێداچوونی دەرزی پیسبوو بە مشەخۆرەکە دەگوازرێتەوە.\nسووڕی ژیانی مشەخۆرەکە بە دوو قۆناغدا تێدەپەڕێ لە ناو لەشی خانەخوێیەکەدا. لە قۆناغ یەکەمدا دوای ئەوەی مشەخۆرەکە لە ڕێگای مێشوولەی TseTse ەوە چووە ناو لەشی مرۆڤ، لە Subcutaeous tissue و لیمفە شانەکان و خوێن دووھێندە دەبێت، ئەم قۆناغە پێیدەوترێت قۆناغی haemo-lymphatic. کە دەبتە ھۆی دەرکەوتنی (تا - ژانە سەر- گەورەبوونی لیمفە گرێکان و ئازاری جوومگەکان و سووتانەوەی). ٣٠٠–٥٠٠ ڕۆژ ی دەوێ تا دەچێتە قۆناغی دووەم.\nلە قۆناغ دووەمدا دەچێتە ناوەندە کۆئەندامی دەماخ لە ڕێگای خوێنەوە (Blood-brain barrier) پێیدەوترێ قۆناغی neurological or meningo-encephalic، لەم قۆناغەدا نیشانە (تایبەتەکاننی trypanosomiasis)نیشانە ئاشکراکانی نەخۆشییەکە بە دیار دەکەوێت، وەک (گۆڕانی ڕەفتار - سەر لێشێوان -ھەست کردن بە بێزاری - نا ھاوسەنگی لەش- تێکچوونی سووڕی خەو (ناوی نەخۆشییەکەش ھەر لەم نیشانەیەوە ھاتووە)).\nدەستنیشانکردن لە سەرەتای تووشبوونەکەوە قورسە، چونکە نیشانە تایبەتەکانی لە سەرەتاوە بە دیار ناکەوێ. بۆ دەستنیشانکردن پێوستمان بە ھەبوونی پاراسایتەکەیە لە ناو شلەکانی لەشی مرۆڤ، بۆ جۆری Trypanosoma brucei gambiense قورسە قۆناغی تووشکەری پاراسایتەکە trypomastigotes لە ناو نموونەی خوێن (Blood smear) ببیندرێ. باشترین ڕێگە بۆ دەستنیشانکردنی Trypanosoma brucei gambiense وەرگرتنی نموونەیە لە لیمفە گرێکان و سەیرکردنی لەژێر مایکڕۆسکۆپ بۆ بینینی پاراسایتەکە.\nچارەسەرکردنی خەوە نەخۆشی ئەفریقی پێویستی بە دەرمانی تایبەت و مودەیەک ھەیە، کە بەپێی جۆری مشەخۆرەکەو قۆناغی تووشبوون دەگۆڕێت. Pentamidine باشترین چارەسەرە بۆ قۆناغی سەرەتای تووشبوون بە. b. gambiense. و ھەروەھا دەرمانەکانی (suramin, melarsoprol, eflornithine, and nifurtimox) بۆ بەکاردێ بە شێوەی تێکەڵە.\nشێوەو قۆناغەکانی ژیانی Trypanosoma brucei لەم بەستەرانە ببینە:\nسووڕی ژیان لە ناو لەشی خانە خوێ.\n^ "Trypanosoma - an overview | ScienceDirect Topics". www.sciencedirect.com. Retrieved 2021-08-14.\n^ "Trypanosomiasis, human African (sleeping sickness)". www.who.int. Retrieved 2021-08-14.\n^ "CDC - African Trypanosomiasis - Disease". www.cdc.gov. 2020-04-28. Retrieved 2021-08-14.\n^ "CDC - African Trypanosomiasis - Diagnosis". www.cdc.gov. 2020-04-28. Retrieved 2021-08-14.\n^ "CDC - African Trypanosomiasis - Treatment". www.cdc.gov. 2020-04-28. Retrieved 2021-08-14.\nوەرگیراو لە «https://ckb.wikipedia.org/w/index.php?title=تریپانۆسۆما&oldid=826363»\nدواجار لە ٠٣:٣٦ی ٢٣ی ئابی ٢٠٢١ دەستکاری کراوە\nئەم پەڕەیە دواجار لە ٠٣:٣٦ی ٢٣ی ئابی ٢٠٢١ نوێ کراوەتەوە.


6/29/2020 4:30:00 PM 79 جار خوێندراوەتەوە\nبەبیانووی نەدانی دوایین قیستی خوێندن؛ ھەندێک لەزانکۆکانی ھەرێمی کوردستان، نمرەکانی کۆتایی ساڵ نادەنەوە بەخوێندکاران. دوای پتر لە شەش مانگ دواخستنیشی، مامۆستایانی وانەبێژی ھەمان دەستەی خوێندکاران لەشایستە داراییەکانی وانەوتنەوەی بەیانیان و تەنانەت ئێوارانیش بێبەش دەکرێن!\nخوێندکاران؛ نمرەکانیان نادرێتەوە تاوەکو دوایین قیستی خوێندن نەدەن بەبەشی ژمێریاری. کارمەندانی ھەمان بەش؛ پارەی وانەوتنەوەی مامۆستایان نادەن تاوەکو سەرۆکی زانکۆ واژۆ لەسەر لیستی کۆتایی خەرجییەکان نەکات. سەرۆکی زانکۆ؛ واژۆی ناکات تاوەکو وەزارەتی دارایی رێنمایی خەرجکردنی شایستە داراییەکان دەرنەکات. وەزیری داراییش دەریناکات تاوەکو سەرۆکوەزیران فەرمانی پێنەکات. ئەویش فەرمان نادات تاوەکو بەغدا پارە نەنێرێت. بەغداش ناینێرێت تاوەکو بیانووە شەرعییەکانی نەبڕدرێت. بیانووە شەرعییەکانیش نابڕدرێن تاوەکو ئیرادە و ئیدارەیەکی بەھێز بۆ دەرکردن و وەکیەک سەپاندنی بڕیاری بنبڕ و یەکلاکەرەوە دەرنەچێت. لەم نێوەندەشدا، ئەوەی دەبێت بەقوربانیی زۆرن، بەڵام دیارترینیان مامۆستایان و خوێندکارەکانیانن.\nئەوەی لەم بگرەو بەردەیەدا سەیر و سەمەرەیە؛ ھەمووان پاساوەکانیان بەشەرعیی دەزانن، دروست وەک ئەو کابرایەی ویستی لەگەڵ خێزانەکەیدا سەرجێی بکات، بەڵام منداڵەکەی ھەر جارە و بەبیانوویەک لێیانی تێکدەدا. دواتر بۆ دوورخستنەوەی لەخۆیان، پێنج ھەزار دەدەنە دەستی منداڵەکەیان و پێیدەڵێن بڕۆ بۆ ماڵی خاڵت و لەوێ لەگەڵ منداڵەکانییدا پێکەوە یاری بکەن. کاتێک منداڵەکەیان دەگاتە ماڵی خاڵی و چیرۆکی بەتەنھا ھاتنی خوشکەزاکەی تێدەگات، ئەویش فیکەی خۆی دەناسێتەوەو یەکسەری دەینێرێتەوەو پێیدەڵێت؛ ھا ئەوە دە ھەزار لەخاڵی خۆت وەرگرەو بگەڕێرەوە ماڵی خۆتان و بە دایک و باوکیشت بڵێ؛ خاڵم وتی ئێمەش نەفسمان ھەیە!\nئەو بەسەرھاتە؛ ھەر بەتەنھا بۆ ئەو ژن و مێردە پێکەنیناویی و وەڕەسکەر نییە، بەڵکو دۆخی ئێستای پەروەردە و خوێندنی باڵای کوردستانیش؛ ھەمان چیرۆک و بەسەرھاتی ھەیە. لەلایەک مووچە و شایستەی دارایی وانەبێژ و مامۆستایان، یان نادرێت یان پاشەکەوت دەکرێت یان لەمووچەی فەرمانبەری حەقیقیی دەبڕدرێت و مووچەی بندیوار و فەرمانبەری وەھمیی پێدەدرێت. لەلایەکی دیکەشەوە، ئیتر «زانکۆ جێی ماچ و مووچە» و کەس بۆی گرنگ نییە؛ کێ چۆن دەژی و کوێ چۆن بەڕێوە دەبرێت. تەنانەت دروست پێگەیاندنی نەوەی نوێ و بەرھەمھێنانی فکر و مەعریفە لەلیستی ئامانجەکانی وەزارەتەکانی پەروەردە و خوێندنی باڵادا بەجۆرێک سڕاونەتەوە، ئێستا شوێنی خۆیان بۆ میدیای «مۆدێل»ەکان و پرۆگرامی خواردن دروستکردنی تیڤییە بێئامانجەکان بەجێھێشتووە!\nلەم ھەرێمەدا، بێحورمەتیی و بێغیرەتیی بەجۆرێک بەربڵاوە، بۆ خوێی چێشتیش زانکۆیەک نادۆزیتەوە کەمترین ھێزی گوشاری ئەکادیمیی بۆ راستکردنەوەی ئەم دۆخە چەقبەستووەی ستافەکەی بخاتەگەڕ. ئەرێ ھەر بەراست کە سەرچاوەی دارایی و پاڵنەری زانستیی زانکۆکان وشککراوەو سەربەخۆیی کارگێڕییان نییە، ئیتر تاکەی دەستھەڵناگرن لەکۆڕ و کۆبوونەوەی بێئەنجامی زانکۆ و وەزارەت، ئیتر تا کەی درێژە بەسکگوشین و بێنرخکردنی بڕوانامەی خوێندەوار و دۆخی خوێندەواریی دەدەن؟!\nئەگەر ستافی ئەکادیمیی و نێوەندە ئەکادیمییەکانیان، پرۆژە و پلان و پرۆگرامی جێگرەوەیان نەبێت؛ ئیتر وەک دۆخی ئێستای ھەرێمی کوردستان دەبێت گۆڕەپانەکە بۆ ھۆردووی چەکدار بەجێبھێڵن و بۆھەمیشە «ئەھلی قەڵەم و کیبۆرد» بخرێنە ئەرشیفەوە. بۆیە بەسە ئیتر، ئێمەش نەفسمان ھەیە، پێویستمان بە نان و ئازادییە؛ ناکرێت لەوە زیاتر بەمەرجی دابینکردنی یەکێکیان، ئەویدیکەمان لێبگرنەوە یاخود ھەردووکیان تا کاتێکی نادیار پاشەکەوت و کلک و گوێ بکەن!


ھەناسەیەک سیخناخ لە ھونەر، ھەمیشە بۆ نیشتمان دەسترێ.\n- بە بیانووی کۆنسێرتەکەی سەعدوڵڵا نەسیری و گرووپی ژوانا بە یادی حەسەن زیرەک و عەلی مەردان لە باژاڕی سنە -\nلە رۆژگار و سەردەمێکدا مخابن تا دێت نەغمە و سۆزی ھەمیشە بلاوێنی دەنگەڕەسەکانی نێو گۆرانیی کوردی لەبەر ئەو ئاشووفتەبازاڕەی لە نێو دنیای موزیکی کوردییدا دروست بووە و میدیا و ڕاگەیاندنی کوردییش بە ناوی تازەگەری زێتر پەرەی پێ دەدات و جەماوەر وەک پێویست ئیتر گوێبیستی دەنگە سیحراوییەکانی ھەر وەک سەی ئەسکەر کوردستانی،عەلی مەردان، کاوێس ئاغا، مریەم خان، تایەر تۆفیق، حەسەن جەزراوی،سێوە، عارف جەزراوی،ڕەسووڵ گەردی،شەماڵ سائیب،تەحسین تەھا،فوئاد ئەحمەد،ئایشەشان، حسێن عەلی،ساڵح دیلان،مشکۆ،ئەحمەد شەماڵ،محەممەد ماملێ و سەدان دەنگی ناوازەی دیلە نێو مۆسیقای کوردییدا نابێت، ھەر لێرەوە،ڕاست لە نێو باژاڕ و دیار و دەڤەرەکەی سەی ئەسکەر و مەزھەر خالقی و دەیان ھونەرمەندی پایەبەرزی دیکەی ئەم ناوەی کوردستانەوە، ھەناسەیەکی سیخناخ لە ھونەر دێت و دیسانەوەدەمانباتەوە تا نێو مێرگ و پێدەشت و گوڵجاڕ و چۆم و دۆڵ و دەربەند و بنار و چیا و لووتکەکانی گۆرانیی کوردی و جارێکی تر گوڵاوی دەیان سترانی وەک" دیسان شەو ھات" و "ئەم ڕۆژی ساڵی تازەیە نەورۆزە،ھاتەوە"ی حەسەن زیرەک و " شەدەشل بۆچ وات کرد"ی عەلی مەردانی مەزنمان بە گیاندا دەپژێنێت.\nڕاست ٤٧ ساڵ پاش حەسەن زیرەک و ٣٧ ھاوین دوای عەلی مەردان، لە سنە و دیوەخانەکەی مەستوورەی ھەمیشە شەیداوە، دەنگێک دێت و شکۆ و گەورەیی ئەو دەنگانەی نێو مۆسیقای کوردییمان بیر دەخاتەوە و لە ھاژەیڕۆحی ئەوانمان بۆ دەگوێزێتەوە و پێمان دەڵێت،یادەوەرییەکان ھێشتا ھەر تازەی تازەن.\nھەنووکە وا سەی ئەسکەر ھەر بۆ خۆی ھاتووە و لێرەیە و دەیەوێت میوانداریەتی لە دوو دەنگی ناوازەی نێو مۆسیقای کوردی بکات. ئێستێ خودی "عەلی مەردان"ی مەزن و "حەسەن زیرەک"ی نەمر بەڕۆح لێرەن تا نزیک نزیک ھەر لە مەکۆکەی مەستوورەی کوردان و شارەکەی سەی ئەسکەری دەنگ زوڵاڵەوە،گوێیان لەو قوڕگە ھونەرییە و لەو ھەناسە ھەر ھەمیشە ئاوێزان بە باڵای سەرپاک کوردستاندا بێت کە تەمەنێکە گەڕیدەیھونەری نیشتمانە و لە کوێ ئەم گەلەئازارێکی بگاتێ،لە کوێ زامێک بنیشێتە سەر جەستەی،لە کوێ پێویست بکات خەمێک بڕەوێنێتەوە،لە کوێ حەوجێ بە شادکردنی دڵان بکات، ھەر خۆی لەوێندەرێ ئامادەیە و پڕ بە نیشتمان دەچریکێنێت و خۆشەویستی ئەم خاکە گەوھەرینە ،ھەر لە ھەموو گیانیدایە. چ تۆفیریش ناکات لە کوێی ئەم نیشتمانە بێت.دە ئارام بنوون مامۆستایانی مەقام و بەستەی کوردی،ئەوەتانێ دەنگێک لێرەوە،ھەر لە ناو خودی ئەمارەتی شۆڕەژنەکەی نێو تۆرە و مێژووی کوردانەوە،یادتان دەکاتەوە و پەیامی ناخەکەتان بۆ نەوەی نوێ دەگوێزێتەوە و جارێکی تر ھەر خودی ئێوەی سەرتاپا لێوڕێژ لە ھونەر دەگەڕێنێتەوە بۆ نێو خرۆشی جەماوەر.\nئەم نەغمە حەزینەی نیشتمان، پتر لە ٣٠ ساڵەڕووی لە کوێی ئەم گەردوونە بەرینە کردبێت،ھەمیشە پەپوولەی ستران و گۆرانیی کوردی لە دەوری باڵای ئاڵاوە و باڵوێزێکی تاسەر ئێسقان گەلپەروەر بۆ ھونەریڕەسەنی کوردی بووە و ھەمیشە بۆ نیشتمانەکەی ھاواری بڵند بووە و لە کوێ بووبێت،خودی نیشتمان لەوێندەرێ ئامادە بووە و بە نەغمەی گیانبلاوێن و ئاوێتە بە شنەی ناخەکەی،بسک و زولفە پەرێشانەکەی ئارایشت کردووە. ئەم دەنگە لە ناخەوە نزیکە،ھەر وەک خودیگشت ناخێکی ھەمیشە ئەویندارینیشتمان،ئاشق و سەوداسەری خاک و خۆڵەکەی کوردانە و بە ھەڵوەرینی ھەر گەڵایەکی نیشتمانەکەی،گەڵایەک لە گۆرانی بەرۆکی دەگرێت و لە کوێش نیشتمان بزەی لەسەر لێو بێت،نەغمەی ئاواز و سترانی ئەمیش ھەر لەوێندەرێ لەرزانەیەتی.\nئێستا لە باڵاخانەکەی چەمەوە، لەڕێی گەروو و قوڕگێکی ھونەریی و دەنگێکی ئاشناوە،سۆزی مۆسیقای ڕەسەنی کوردی تا سەر "ناڵەشکێنە" دەچێت و جارێکی تر زیرەکی نەمربێدار دەبێتەوە و ھەر لەوێشەوە ئەم نەغمە نیشتمانپەروەرەڕاستدەڕوات تا دەگاتە "بابەگوڕگوڕ"ی دڵ و نەغمەی ھەرەڕەسەنی عەلی مەردانی مەزنمان بە دیاریبۆدێنێتەوە.\n"سەعدوڵڵا نەسیری" ئەو ھونەرمەندە ناوئاشنایەی کورد دێتە ئەژمار کەلە دنیای سترانی کوردییدا خاوەنی ستایل و شێوازی تایبەت بە خۆیەتی و لەسەر ئەو باوەڕەیە کە ھونەرمەند پێویستە داھێنەر بێت و دووی لاساییکردنەوە نەکەوێت تا ھونەرەکەی زێتر باڵا بکات و ھەرمان بمێنێتەوە. ئەرچی ناتوانین نکۆڵی لەمڕاستییە بکەین کە لە سەرەتاکاندا زۆربەی ھونەرمەندان بۆ دیتنەوەی شێوازی خۆ، گەرەک ئاوڕێک لەڕابردووی مۆسیقای کوردی بدەنەوە و ڕابردوو بکەنە چرا بۆ سبەی خۆیان و دۆزینەوەی ستایلی خۆ. ئەم ھونەرمەندە لەسەر ئەم باوەڕەیە کە ھونەرمەندی ئێستا، ھونەرەکەی کەمتر ئاوێتەی مێژوو و فەرھەنگی کوردی دەکاتو ئەوەندە ڕەسەنایەتی پێوە دیار نییە ھەر بۆیە بەرھەمەکەیشیزوو لە یادان دەچێتەوە.\nسەعدوڵڵا نەسیری، ئەو ھونەرمەندە گەڕیدەیەی کورد دێتە ئەژمار کە ھەر ساتە و دەڤەر و شار و شارۆچکە و شارەدێ و گوندێکی کوردستان مەنزڵیەتی و ھەردەم وێڵی دوای مێلۆدی و نەغمەی نوێی کوردییە و ھەر وەک عەلی مەردان و حەسەن زیرەک،ھونەرمەندێکی عەوداڵی نیشتمانە و دەنگی ژێی ئامێرەکەی دەستی، ھەمیشە ھەر بۆ نیشتمان ھاواری بەرزە و بۆ کوردان دەسترێت.\nبەرزڕاگرتن و یادکردنەوە لە مامۆستایان عەلی مەردان و حەسەن زیرەک لە باژاڕێکی وەک سنەدا بویەر و ڕوداوێکی بە ھەڵکەوت نییە و، پێمان دەڵێت ،سنە بە درێژایی مێژووی ئاواز و گۆرانیی کوردی،دەنگی ھونەر تێیدا ھەمیشە بڵند و بەرز بووە و ئەم دەنگە ھەتا دێت بەرزتریش دەبێت. ھەر ئەم پرسە، گەورەیی بۆ شاری سنەی ھەمیشە لێوانلێو لە ھونەریشە.\nسەعدوڵڵا نەسیری سەبارەت بە ئامانجی کۆنسێرتەکەی دەڵێت: "ویستم لەڕێی ئەم کۆنسێرتەوە جارێکی تر مەزنیی ئەم دوو کەسایەتییە ھەرە ناودارەی نێو مۆسیقای کوردی بۆ ھەمووان خاسما لاوان وەبیر بێنمەوە".\nئەم ھونەرمەندە ھیوادارە میدیا و ڕاگەیاندنی کوردی بە ھەموو لق و پۆکانیەوە ئاوڕی زێتر لە سیما ھەرە دیارەکانی نێو موزیکی کوردی بداتەوە و ئەم گەوھەرە گرانباییانە پتر بە نەوە و بەرەی ئێستای بناسێنێت.\nشیاوی ئیشارەت پێدانە کە گۆرانیبێژ و ھونەرمەندی بەناوبانگی کورد "حەسەن زیرەک"،ساڵی ١٩٢١ (ڕۆژی ١ی سەرماوەزی ساڵی ١٣٠٠ی ھەتاویی)لە شاری "بۆکان"ی ڕۆژھەڵاتی کوردستان چاوی لە ڕووی ژیان ھەڵدێنێت. "حەسەن زیرەک"ی بلیمەت پاش عومرێک چەرمەسەریی و دەربەدەریی و تەمەنێک خزمەتکردنی گۆرانی کوردی، ڕۆژی ٥ی پووشپەڕی ساڵی ١٣٥١ی ھەتاویی(١٩٧٢) نەخۆشی بەرۆکی دەگرێت و سەرەنجامیش ئەم گەورە ھونەرمەندە لە نەخۆشخانەی بۆکان بە نامورادی سەر دەنێتەوە و بۆ ھەمیشە گۆرانییەکانی بە کوردستان دەبەخشێت و "ناڵەشکێنە"دەبێتە ئارامگەی ھەمیشەیی. حەسەن زیرەک بۆ خۆی دەڵێت: "ھونەر بۆ من بەھرەیەکی نەدا،ھونەر بۆ من کارێکی نەکرد بە شوێنیدا بچم،چون کوردم ،بە زمانی کوردی قسە دەکەم".\nڕاستیت گەرەک بێت گۆرانی زیرەک، خەرمانەیەک لە وشەی زەنگینی کوردی بە مرۆ دەبەخشێت.گۆرانی ئەوەندە خۆی لە ڕۆحی زیرەک ئاڵاندبوو کە ھەموو ژیانی ھەر بۆ سترانی کوردی بوو. زیرەک ڕووی لە ھەر ڕادیۆیەکی کوردی کردبێت، بووە بە سەنگ و قورسایی پێ بەخشیوە. ھۆکارێکی سەرکەوتوویی زیرەک لە نێو دنیای گۆرانیدا دەگەڕێتەوە بۆ توانەوەی لە نێو ژیانی کۆمەڵی کوردییدا.تەمەنێک گەڕان بە بەشێکی فرەی کوردستاندا ،ئەو سامانە بەرفرەوانە لە مێلۆدی و ئاواز و ھەوای کوردی بە حەسەن زیرەک دەبەخشێت کە ھێشتاکەیش ھەر نوێ دەنوێنن.\nھەر بۆیە نوێکردنەوەی سترانەکانی حەسەن زیرەک بە گەروو و قوڕگی جیاواز،ھەم خزمەتە بە گۆرانیی کوردی و ھەمیش مەزنیی زیرەکی نەمرمان بۆ دەردەخات. ئەوەی ھونەرمەندێک گۆرانی حەسەن زیرەک بە دەنگ و ستایلی خۆی بچڕێت،ھەم بەرگێکی نوێتر دەکاتە وەر گۆرانیی زیرەک و ھەمیش پێمان دەڵێت، زیرەک ھەر یەکە و ئەو چریکە ئەفسووناوییە خاوەنەکەی ھەر بە تەنیا حەسەن زیرەکە و بەس. لەو لاشەوە زیرەک بۆ نەوەی ئێستا دەگوێزێتەوە. حەسەن زیرەکی نەمر خاوەنی پتر لە ١٠٠٠ گۆرانییان بە واتایەکی دیکە،نزیکەی ١٥٠٠ سترانە و بۆ ھەمیشەی مۆسیقای کوردی بە یەک لە دەنگە ھەرە دیار و ناوازەکان دەمێنێتەوە.\nلەو لاشەوە،بێ سێ و دوو لە نێو مۆسیقای کوردییدا ھەر کە باسی مەقام بێتە گۆڕێ، ناوی"عەلی مەردان" ،یەک لە ناوە ھەرە دیارەکان دەبێت. مامۆستا عەلی مەردان، ساڵی ١٩٠٤(١٢٨٣ی ھەتاویی) لە گەڕەکی"بەرتەکیە"ی کەرکووک لە دایک دەبێت و ساڵی ١٩٨١(١٣٦٠ی ھەتاویی) ھەر لە کەرکووک،ماڵئاوایی لە ئاخی کوردان دەکات و گۆڕستانی"پشت تەکیەی تاڵەبانی" دەبێتە دوا ھەواری. عەلی مەردانی مەزن خاوەنی پتر لە ٧٥٠ مەقام و بەستەیە و بە پاشای مەقامی کوردی دادەنرێت و یەکێک لە ئەستوونە سەرەکییەکانی مەقام لە نێو مۆسیقای کوردییدادێتە ئەژمار. چەندان تایبەتمەندیی و خاڵی ھاوبەش لە نێوان حەسەن زیرەک و عەلی مەردان دا ھەنە کە بەشێکی ئەم تایبەتمەندییانە لە کەسایەتی ھونەریی ھونەرمەند سەعدوڵڵا نەسیرییشدا بوونیان ھەیە ھەر بۆیە لە دەرکەی دڵە ھونەرییەکەی حەسەن زیرەک و عەلی مەردان دەدات.\n• ھەر دوو ھونەرمەند لە کۆڵەکە سەرەکییەکانی مۆسیقای کوردی دێنە ئەژمار.\n• گەڕان بە ھەر ھەموو گوند و شار و شارۆچکەیەکی کوردستاندا بۆ ئاشنابوون بە مەقام و ئاواز و مێلۆدی نوێ،لای ھەردوو ھونەرمەند بایەخی زۆری پێ دەدرێت.\n•حەزێکی ئاوێتەی حوزن و غوربەت لە ناخی ھەر دووکیاندایە.\n•ھەر دوو ھونەرمەند لە گوڵجاڕی سترانی کوردیدا خاوەنی ستایل و قوڕگی تایبەت بە خۆن.\n•ھەستی نیشتمانپەروەریی بەھێز لای ھەر دوو ھونەرمەند وەکوو یەکە.\nھەر بۆیە ھونەرمەند سەعدوڵڵا نەسیری ژیرانە ئەم دوو گەورە ھونەرمەندە ھەڵدەبژێرێت و ھیواخوازە درێژەپێدەری ڕێچکە و ڕێبازە ھونەرییەکەی ئەوان بێت.\nسەرەڕای ئەوەی کۆنسێرتەکەی ئەم ھونەرمەندە و گرووپی ژوانا بەرەوڕووی پێشوازیی بەرفرەوانی ھونەردۆستان بووەوە بەڵام ھەندێک کەموکووڕیی و ھەڵە و پەڵەیشی پێوە دیار بوو کە ئومێدە بۆ بەرنامە ھونەرییەکانی داھاتوو قەرەبوو بکرێنەوە و ڕەچاوی ئەم خاڵانە بکرێت:\n• شپرزیی و نەبوونی نەزم و تەکووزیی پێویست بۆ بەڕێوەبردنی کۆنسێرتێک،یەکێک لەو خاڵانە بوو کە بەرھەست بوو و کۆنسێرتەکە پتر لە کاژێرێک پاش کاتی دیارییکراو دەست پێکرا.\n• جەماوەری ھونەردۆست پێویستە بە گوێرەی ئەو بەرھەمانەی بڕیارە پێشکەش بکرێن،ڕێز بۆ بەرنامە ھونەرییەکە دابنێن و خۆ لە داواکاریی نابەجێ و زێدە ببوێرن و لە جیاتی ھات و ھاوار و دەنگ بەرزکردنەوە،چێژ لە کۆنسێرتەکە ببەن.\n• زۆر جار بە داخێکی گرانەوە خەڵکانێک تاسەر ئێسقان دوور لە حەزی ھونەریی و بەدوور لە ڕۆحییەتی مۆسیقای کوردی ڕوو لە بەرنامە ھونەرییەکان دەکەن و سەرەڕای ڕێزی فرەوانم بۆ ئاھەنگی شایی و زەماوەند، کۆنسێرتێکی ھونەریی و ئاھەنگی گۆڤەند لێک جیا ناکەنەوە و بە بارێکی شپرزی دەروونییەوە ڕوو لەم جۆرە شوێنانە دەنێن کە پڕیەتی لە خێزان.\n• بەڕێزێک بە ناوی دوکتۆر "مورادی"وەک ڕەخنەگرێکی ئەم کۆنسێرتەبە لای نووسەری ئەم دێڕانەوە کە وەک پێشکەشکاری کۆنسێرتەکە دەوری دەبینی،کەوتە باس لەسەر تامەزرۆیی خۆی بۆ بیستنی گۆرانیی حەسەن زیرەک و عەلی مەردان و پێی وابوو کۆنسێرتەکە وەک پێویست ڕێزی لەم دوو ھونەرمەندە مەزنە نەناوە.\nبە لای ئەم بەڕێزەوە، ھونەرمەند سەعدوڵڵا نەسیری تەنێ سەردێڕی یەک و دوو گۆرانی حەسەن زیرەک و عەلی مەردانی ھێناوە و بۆ خۆی لێرە و لەوێ وشەی خستۆتە پاڵ گۆرانییەکانەوە کە ئەمە بە خاڵێکی لاواز بۆ کارە ھونەریەکەی دادەنرێت.\n• ھونەرمەند سەعدوڵڵا نەسیری بە گوێ شلکردن و بیستنی دەنگی جیاواز و ڕەخنەی خاوەنڕایان و جەماوەری ھونەردۆست دەتوانێت بۆ داھاتوو، قەرەبووی کەمایسییەکان بکاتەوە و ڕەخنە و پێشنیازەکان لە پێناو زێتر پێشخستنی ھونەرەکەی دەکار بگرێت.\n• یەکێک لە خاڵە لاوازەکان لە کاری ئێستای ھونەرمەندانی کورددا بە تایبەت لە ڕۆژھەڵات ئەوەیە کەمتر دەخوێننەوە و کەمتر بە ناخی ئەدەبی کوردییدا ڕۆ دەچن و پتر بۆ خۆ ،بەناو تێکستی گۆرانییەکانیان دادەنێن کە بە لای منەوە ئەمە لە بایەخی بەرھەمە ھونەرییەکانیان کەم دەکاتەوە. چونکە بەشێکی ھونەرمەندان ئاستی ڕۆشنبیریی ئەدەبییان نزمە و ئەوەندە لەسەر ئەدەبی کوردی قووڵ نابنەوە.\nلە کۆتاییدا جێی خۆیەتی بوترێت کە ھونەرمەند"سەعدوڵڵا نەسیری" ساڵی ١٣٥٥ی ھەتاویی (١٩٧٦ی زایینی)لە گوندی "ھانیس" ی سەر بە شاری سنە لە دایک بووە. خاوەنی چەندان ئەلبۆمی ھونەرییە و کەم نین ژماری ئەو گۆرانییانەی ئەم ھونەرمەندە ھەر وەک "سەفەر"،"ئەی شەماڵ"،"کۆبانی" و ... کە یادەوەرییان لای جەماوەر دروست کردووە.\nکۆنسێرتی گرووپی ژوانا بۆیادکردنەوە لە حەسەن زیرەک و عەلی مەردانڕۆژی چوارشەممە،١٤ی خەرمانانی ١٣٩٧ی ھەتاویی( ٥ی سێپتەمبەری ٢٠١٨) لە ئەمارەتی "خەسراوا"ی شاری سنە بەڕێوە چوو.\nپێویستە ئاماژە بەم خاڵەیش بدرێت کە بۆ بەڕێوەبردنی ئەم کۆنسێرتە، جەلالڕەحیمی بە ئامێری کەمان، ئیسماعیل مەردانی بە نەرمەنای، فەرھاد پوورنەورۆز بە تۆمبەک، موختار زەندی بە دەف و دایەرە، ئەییووب ساعیدی بە کەمان، محەممەدڕەزایی بە عوود، ژوانا نەسیری بە دایەرە و ھەروەھا دەنگ و دیلان نەسیری بە ئامیری کەمانچە،یارمەتی ھونەرمەندسەعدوڵڵا نەسیرییان دا. ماندووبوونی ھونەرمەنددیلان نەسیری کە کاری دابەشکردنی مۆسیقای بۆ ئەم کۆنسێرتە لە ئەستۆ گرتبوو، بۆ بەڕێوەچوونی ئەم کۆنسێرتە جێی پێزانینە؛ سەرپەرشتیاری گرووپەکەیش خودی ھونەرمەند سەعدوڵڵانەسیری بوو. ڕێکخستنی کاروباری تەکنیکیی و دەنگ لە ئەستۆی دوو لاوی ئیلامی فەرزاد فاتمی و میلاد عاشووری بوو. عادڵ محەممەدی،وەکڕێکخەر و جێبەجێکاری کاروبار بۆ کۆنسێرتەکە دەوری دەبینی. ئەم کۆنسێرتە بە پاڵپشت و سپۆنسەری: شارەوانیی سنە،ئیرشاد و ڕۆشنبیری،میراتی فەرھەنگیی و پیشە دەستییەکان،سەنتەری بەرەنگاربوونەوەی ماددەی ھۆشبەر،بڵاڤۆکی ئاڵا،ئاوی کانزایی ھەورامان و چاپی موعەللیم بەڕێوە چوو.\nنووسەری ئەم دێڕانە ھیواخوازە ھونەرمەند سەعدوڵڵا نەسیری لە بەرنامە ھونەرییەکانیدا سەرکەوتوو بێتو بە وەرگرتنی ڕا و بۆچوونی جیاوازیش،پتر ھونەرەکەی پێش بخات. خوێنەری وردبین، بەشێکی ئەم نووسینە پێش بەڕێوەچوونی کۆنسێرتەکە نووسراوە. ئەم بابەتە ھەر دوا بەدوای کۆنسێرتەکە نووسراوە کە مخابن لەبەر ئەو دۆخە شپرزەی ڕۆژنامەگەریی کوردی لە ڕۆژھەڵات تێی کەوتووە و پێوەی دەتلێتەوە،چاپ و بڵاوبوونەوەی بۆ ئێستا دوا کەوت.\n• گۆرانیبێژە نەمرەکان،بەرگی یەکەم،باکووری،دەزگای چاپ و بڵاوکردنەوەی ئاراس،چاپی یەکەم،٢٠٠١، ھەولێر.\n• گۆرانیبێژە نەمرەکان، بەرگیدووەم، باکووری، دەزگای چاپ و بڵاوکردنەوەی ئاراس، چاپی یەکەم، ٢٠٠٢، ھەولێر.\n• چریکەی کوردستان،ئامادەکردنی میدیا زەندی،دەزگای چاپ و پەخشی بۆرەکەیی،چاپی یەکەم ١٣٧٦ی ھەتاویی(١٩٩٧).\n• عەلی مەردان و شێعری ھەڵبژاردەی کوردی،کۆکردنەوەی عەبدولقادر عەلی مەردان،دەزگای ڕۆشنبیریی و بڵاوکردنەوەی کوردی،ساڵی چاپ ١٩٩٠.\n• بەرنامە ڕادیۆییەکانی نووسەر.\n• ژمارەیەک گۆڤار و بڵاڤۆکی کوردی.\n• دەیان ماڵپەڕ و وێبلاگی کوردی.


ئالوکۆبۆندی سروشتی » DidiMn\nدیدی من – وەرگێڕان لە ئینگلیزییەوە: شێنێ محەمەد\nئالوکەبۆند بە تابلۆی ئەلەمنیۆمی ئاوێتە ناسراوە، لە دوو کەڤەری ئەلەمنیۆم پێکھاتووە کە لە نێوانیاندا پلاستیک ھەیە. ئەم تابلۆیە کێشی کەمە و بەرگەی کەشوھەوا، شکاندنەوە، ھێزێکی لەپڕ و لەرینەوە دەگرێت، چەند ڕەنگێکی ستاندەردی ھەیە کە وا دەکات تێچووی کەمتر بێت، چونکە پێویستی بە بۆیاخکردن نییە.\nئالوکۆبۆند جوانییەکی سروشتیی کانزاییە کە لە بیناسازیدا بەکاردێت، ئەم کانزایە کاریگەرییەکی لەبیرنەکراوی ھەیە بە ھۆی شێوازە پرشنگدارەکەی کە بە تێکەڵکردنی لەگەڵ شووشە، ڕووی دەرەوەی بیناکان کاردانەوەی ڕووناکی و ھەڵمژینی ڕووناکیان تێدا بەدی دەکرێت. ھەروەھا ڕۆشنی و کەشبەندییەکەی پارێزگاری لە ڕووکەشە چەماوەکەی دەکات.


نرخی ئەمپێرێك كارەبای مۆلیدە بۆ مانگی پێنج دیاریكرا – تۆڕی میدیایی خەڵک\n2020/06/02 - 12:57 PM\nنرخی ئەمپێڕێك كارەبای مۆلیدە بۆ هەر كاتژمێرێك بۆ مانگی ڕابردوو بە(32) دینار و نیو دیاریكرا، هاوكات بەپێی خشتەی پێدانی كارەبای مۆلیدە ئەم مانگە بیست سەعات كارەبا دابین دەكرێت.\nقائیمقامیەتی سلێمانی بڵاویكردەوە، ئەمڕۆ سێ شەممە (2020.6.2) لیژنەی دیاریكردنی نرخی مۆلیدە ئەهلییەكان كۆبووەوە، بە گوێرەی نرخی گازوایل نرخی كاتژمێرێك ئەمپێری مۆلیدە بە (32.5) سی و دوو دینار و نیو بۆ مانگی پێنج دیاریكرا، كەبە تێكڕایی مۆەلیدە ئەهلییەكان لەنێوان (120) بۆ (135) سەعات كاریان كردووە، بەمەش نرخی ئەمپێرێك كارەبا لەنێوان چوار هەزار بۆ چوار هەزار و (500) هەزار دینار دەبێت و نرخی ئەمپێڕێكیش لە گەڕەكێك بۆ گەرەكێكی دیكە جیاوازە.\nسەبارەت بەبەرنامەی كاركردنی مۆلیدەكان بۆ مانگی شەش ئاشكرایدەكات، هەركاتێك كارەبای نیشتمانی كوژایەوە پێویستە مۆلیدە ئەهلییەكان كارەبا بۆ هاووڵاتیان دابین بكەن، لەكۆبوونەوەكەشدا ئەو خاڵە دووپاتكرایەوە، كە پێویستە پاش كوژانەوەی كارەبای نیشتمانی (10) خولەك زیاتر بەسەر كارپێكردنی مۆلیدە تێنەپەڕێت، بەپێچەوانەوە، سەرپێچیكار ڕووبەڕووی یاسا دەكرێتەوە.\nوەرگرتنی پارەی كارەبای مۆلیدە لە هاووڵاتیان ناڕەزایی لێكەوتەوە


دانۆڵد ترامپ: ده‌ست له کار و کاسبی ده‌کێشم\nدانۆڵد ترامپ، سه‌رۆک کۆماری هه‌ڵبژێردراوی ئه‌مه‌ریکا که کار و کاسبیێکی به‌ربڵاوی هه‌یه ڕایگه‌یاندوه که به گشتی ده‌ست له کار و کاسبی ده‌کیشێت تا بتوانێت هه‌مو تیشکی خۆی بخاته سه‌ر ئه‌رکی سه‌رۆک کۆماری.\nپرێزیدێنت ترامپ وتوویه‌تی پارێزه‌ران و به‌رپرسانی پێوه‌ندیدار سه‌رقاڵی ئاماده کردنی به‌ڵگه‌ی یاسایی پێویستن تا ئه‌و به گشتی له کار و کاسبییه‌که‌ی دووروۆ که‌ویته‌وه و هیچ به‌رپرسیاریێکی له‌و پێوه‌ندیه‌دا نه‌مینیته‌وه. سه‌رۆک کۆماری داهاتووی ئه‌مه‌ریکا وتوویه‌تی: «سه‌رۆک کۆماری به‌رپرسیاریه‌تیێکی یه‌کجار گرینگتره»\nئاغای ترامپ وتوویه‌تی سه‌ره ڕای ئه‌وه که به پێی یاسا ئه‌و ناچار نییه کاری وا بکات به‌ڵام ئه‌و به پێویستی زانیوه وه‌ک سه‌رۆک کۆمار هیچ چه‌شنه تێکه‌ڵیێک له نێوان ئه‌رکه‌کان و به‌رژه‌وندیه‌کانیدا ڕوونه‌دات.\nڕخنه‌گرانی دانۆڵد ترامپ له سه‌ر ئه‌و باوه‌رن ئه‌گه‌ری ئه‌وه هه‌یه که به‌رپرسیاریه‌تیه‌کانی ترامپ وه‌ک سه‌رۆک کۆمار له‌گه‌ڵ کار و کاسبی به‌ربڵاوی ئه‌و له ئه‌مه‌ریکا و وڵاتانی تری جیهان تێکه‌ڵ بێت.\nدانۆڵد ترامپ یه‌که‌مین سه‌رۆک کۆماری مێژووی ئه‌مه‌ریکایه که تا پیش هه‌ڵبژاردن به سه‌رۆک کۆماری هیچ به‌رپرسیاریه‌تیێکی باڵای سیاسی یان سه‌ربازی له ئه‌ستوو نه‌بوه و ته‌نیا سه‌رقاڵی کار و کاسبی بوه.\nکار و کاسبی ترامپ له ناوه‌ندی هه‌فتاکانی زایینیدا ده‌ستی پێکرد. ترامپ له‌و ساڵانه‌دا به پشتگری باوکی که پیاوێکی ده‌وڵه‌مند بوو تێکه‌لی بازاری بینا سازی و کڕین و فرۆشتن له‌و بازاره‌دا بوو و دواتر به زیاد بوونی دارایێه‌کی کار و کاسبییه‌که‌ی په‌ره‌ی سه‌ند.\nله کاتی هه‌ڵمه‌تکانی هه‌ڵبژاردندا، هه‌ندێک به‌رچاو له‌و ڕخنانه‌ی له ترامپ ده‌گیرا پێوه‌ندی به کار و کاسبی ترامپ بوو. ڕخنه‌گران دانۆڵد ترامپ به‌وه تۆمه‌تبار ده‌که‌ن که ڕه‌نگه به هۆی ئه‌وه‌ی خۆی له دانی باج یاسایی به حکومه‌ت په‌ڕانه‌ته‌وه ئاماده نیه به‌ڵگه‌کانی دانی باجی ساڵانه‌ی بڵاو بکاته‌وه.


خۆت بپارێزە لە هەر پەڕگەیێکی زیان بەخش.! - Home4T\nالرئيسية / Lezan Fakhir / خۆپاراستن / خۆت بپارێزە لە هەر پەڕگەیێکی زیان بەخش.!\nخۆت بپارێزە لە هەر پەڕگەیێکی زیان بەخش.!\nLezan Fakhir 10/05/2017 09:35:00 pm Lezan Fakhir, خۆپاراستن\nلەوانەییە ترست هەبێ لە داگرتنی پەڕگەیێک کە لەلات نەناسراو بووە و وە پشتگووێتخستووە. ئاییە بیرت کردۆتەوە ئەگەر ئەمە زیانکاڵایێک بێت و کۆمپیوتەرەکەت تێک بشکێنێت ، لێرەدا پێویست بە دوو دڵی ناکات. ئەتوانی لەرێگایی وێبسایتی (jotti)ـییەوە خۆت بەدوور بگریت لەم کێشانە .\nدەربارەی jotti :\nخزمەتگوزاریێکی خۆڕاییە بۆ گەڕان بە دووای زیانکاڵاکان ، ئەتوانی ئەو پەڕگەیی (فایل)کە گومانت لێی هەیە لە jottiـیدا دایببەزێنی و گەڕانی بۆ بکەیت زۆر بە ئاسانی ، ئەتوانێت تا پێنج پەڕگە بەیەکەوە گەڕانیان بەدوادا بکات بە مەرجێک کە هەر پەڕگەیێک قەبارەکەی لە ۱۰۰ـمب زیاتر نەبێت.


31/10/2020 323 جار خوێنراوەتەوە\nمامۆستا عه‌لی باپیر ئه‌میری كۆمه‌ڵی ئیسلامیی كوردستان به ئۆنلاین له كۆڕبه‌ندی پێنجه‌می زانایان به‌شداریی كرد كه له شاری ئامه‌دی باكوری كوردستان سازكرابوو.\nله وته‌یه‌كدا مامۆستا عه‌لی باپیر له سه‌ر دوو پرس قسه‌ی كرد و رایگه‌یاند هه‌موو ئه‌و وڵات‌و ده‌سته‌ڵاتانه‌ی عه‌ره‌ب كه پێشبڕكێ ده‌كه‌ن له‌سه‌ر خۆ به‌ده‌سته‌وه دانیان به قه‌واره‌ی زایۆنیی، ترسنۆك‌و دۆڕاون ده‌بوایه له بری ئه‌مه به‌رگرییان له براو خوشكانیان له فه‌ڵه‌ستین بكردایه‌و خاكی زه‌وتكراویان سه‌ندبایه‌وه.\nهه‌روه‌ها ئاماژه‌ی به‌وه كرد كه پێویسته مسوڵمانان له هه‌رشوێنێك بن هه‌ڵوێستی ئیسلامییانه‌ی خۆیان له مه‌ڕ بێڕێزییه‌كانی فه‌ڕه‌نسا به‌رانبه‌ر پێغه‌مبه‌ری ئیسلام بنوێنن‌و به‌رگریی لێبكه‌ن‌و به ئاشكرا ئیدانه‌و مه‌حكوومی بكه‌ن.\nئه‌میری كۆمه‌ڵ سه‌باره‌ت هه‌ڵسوكه‌وتی ڕاست و دروست له مه‌ڕ په‌تای كۆڕۆنا" باسی له پێنج خاڵی سه‌ره‌كی كرد و تیشكی خسته سه‌ر ئه‌و پرسه، هه‌روه‌ها هه‌ڵوێستی ئیسلامی له‌و باره‌وه ڕوونكرده‌وه‌و ئاماژه‌ی بۆ ئه‌وه كرد، كه پێویسته مسوڵمان به هاوسه‌نگی سه‌یری مه‌سه‌له‌كان بكات و هه‌ڵسه‌نگاندنی بابه‌تیانه‌ی بۆ بكات‌و ده‌عوه‌و بانگه‌واز له‌بوونی ئه‌و په‌تایه‌دا به‌لێزانیی و ورییاییه‌وه ئه‌نجام بدات.


هێرشێكی نوێ بۆ سەر فەیسبووك - تۆڕی میدیایی خەڵک\nدادوەرەكان ڕێگە بە دەستێوەردانی حزب دەدەن لە دادگاكاندا خەڵك دادوەرێك دەڵێت، دادگاكان لەهەرێم سەربەخۆ نیین بەتایبەتی ئەوانەی كە لەدادگای پێداچوونەوەن و دەشڵێت دادوەرەكان بۆ ئەوەی بگەنە پلە باڵاكان ڕێگە بە دەستێوەردانی حزب دەدەن. عەبدولكەریم حەیدەر، ئەندامی پێشووی دادگای پێداچونەوەی هەرێمی كوردستان بە دەنگی ئەمریكای ڕاگەیاندووە، ئەگەر بڵێم دۆخی دادگاكان و دادوەری لەهەرێمی كوردستان باشە ئەوا ڕاست ناڵێم دادگاكان سەربەخۆ نیین، بەتایبەتی ئەوانەی كە لەدادگای پێداچوونەوەن، دەسەڵاتی دادوەری لەم دوواییەدا وەك پەرلەمانی لێهاتووە حیزبەكان بە دابەشكاری حیزب دادوەرەكان دادەنێن . دەشڵێت، دادوەرەكان بۆئەوەی بگەنە پلەباڵاكان ڕێگە بەحزبەكان دەدەن ئەمە شتێكی ناشیرینە بەڕاستی لەبەرئەوە خۆیان بەقەرزاری ئەم لایەن و ئەو لایەنە سیاسیانە دەزانن، دادگایەك ئەندامەكانی بەوجۆرە بكەن هەر نەبێت باشترە. ئاماژەی بەوەشكردووە، ئەگەر ئەو كەیسەی چالاكوانان و ڕۆژنامەوانانی بادینان بەوجۆرە بۆم ڕەوانەكرابێت بەتاوانی ڕەچاوناكەم بەڵكو بەشتێكی زۆر ئاسایی ڕەچاوی دەكەم، دادوەرێك كە دادپەروەر نەبێت خۆی دەزانێت وانییە و حوكمیشی لەسەردەدات ئەوە شوێنی دۆزەخە. ئەو دادوەرە دەڵێت، ئەو بڕیارەی كە دەرچوو لە دادگای تاوانەكانی هەولێر و دادگای پێداچوونەوە پەسەندی كرد بەڕاستی كۆمەڵێك هەڵەی یاسایی تێدا هەیە، ئەو بەڵگانەی هەردوو دادگا، دادگای تاوانەكان پشتی پێبەستووە و دادگای پێداچوونەوەش پەسەندی كردو وتی تەواوە پێكهاتوون لە (مخبر سری) هەواڵدەری نهێنی ئەبێت مەعلوم بێت سیستەمی هەواڵدەری نهێنی لەكاتی خۆی لە یاسای بنەماكانی دادبینی سزادانی عێراقیدا هاتووە كە ژمارە(23) ی ساڵی 1977، سەردەمی ڕژێمی پێشوو ئەم نیزامەی دانا، پێشتر لەیاسەكە نەبوو بەڵام هەمواركرا ئەم سیستەمە دانرا. دەشڵێت، بەڕاستی ئەم سیستەمە لەگەڵ ئەوەی كە قبوڵ ناكرێت لە كۆمەڵگەیەكی دیموكراتی، كۆمەڵگەیەك بیەوێت كە یاسا سەروەر بێت و مافەكانی مرۆڤ بپارێزێت نابێت سیستەمی وەهای تێدا هەبێت بەڵام ئێمە لە هەرێمی كوردستان هەتا ئێستا بەپێی یاساش ئەو سیستەمە بەكارناهێنیین.\nجارێكی دیكە هێرشكرایەوە سەر بەشداربووانی تۆڕی فەیسبووك ئەمەش دوای ئەوەی لە ماوەی رابردوودا زانیاری لە هەژماری زیاد لە 500 ملیۆن بەشداربووی فەیسبووك لە ژمارەی مۆبایل و ئیمەیڵ و هەندێك زانیاری دیكە دزران.\nبەپێی راپۆرتی رۆژنامەی دەیلی مەیڵ، جارێكی دیكە هێرشكراوەتەسەر بەشداربووانی فەیسبووك و توانراوە زانیاری دیكە لە هەژماری بەشداربووانی فەیسبووك بدزرێت.\nبەپێی زانیارییەكان هێرشەكەی ئەمجارە بەكارهێندراوە بۆ دۆزینەوەی زانیاری لەسەر بەشداربووەكانی فەیسبووك كە لایكی چ پەیجێكیان كردووە.\nلە هەمان كاتدا توانیویانە ژمارە مۆبایلی بەشداربووان بەرن.\nهێرشەكە بەجۆرێك بووە كە سەرەتا داوای ناردنی ژمارەی نهێنی “پاسۆرد”یان كردووە و رۆبۆت بەكارهێندراوە.


به‌هۆی كۆرۆناوه 40 هه‌زار كه‌س ئیمارات جێده‌هێڵن – Knwe.org\nسەرەکی » راپۆرت » ئامادەكردنی: دیاری سابیر » به‌هۆی كۆرۆناوه 40 هه‌زار كه‌س ئیمارات جێده‌هێڵن\nبه‌هۆی كۆرۆناوه 40 هه‌زار كه‌س ئیمارات جێده‌هێڵن\nله‌گه‌ڵ ده‌ركه‌وتنی زیاتری لێكه‌وته ئابوورییه‌كانی په‌تای ڤایرۆسی كۆرۆنا كه به‌هۆیه‌وه ملیۆنه‌ها كه‌س له سه‌رتاسه‌ری جیهان كاره‌كانیان له‌ده‌ستداوه، ئیماراتیش یه‌كێكه له‌و وڵاتانه‌ی كه له چوارچێوه‌ی پلانی حكومه‌ت بۆ به‌ره‌نگاربوونه‌وه و به‌رگرتن له بڵاوبوونه‌وه‌ی زیاتری ڤایرۆسه‌كه، سه‌رجه‌م چالاكییه ئابوورییه‌كانی هه‌ڵپه‌ساردووه، له كاتێكدا له رووی ئه‌نجامدانی پشكنینی پزیشكییه‌وه بۆ دۆزینه‌وه‌ی تووشبووانی په‌تاكه، یه‌كێكه له پێشه‌نگی وڵاتان.\nله نوێترین نیشانه‌ی زه‌ره‌رمه‌ندانی هه‌ڵپه‌ساردنی سه‌رجه‌م چالاكییه ئابوورییه‌كان، نزیكه‌ی 40 هه‌زار پاكستانی كه له‌و وڵاته كارده‌كه‌ن، ده‌یانه‌وێت ئیمارات جێبهێڵن.\nده‌ستپێكردنه‌وه‌ی گه‌شته ئاسمانییه‌كان\nئه‌مجه‌د عه‌لی باڵیۆزی گشتیی پاكستان له ئیمارات به رۆژنامه‌ی (خلیج تایمز)ی راگه‌یاند: نزیكه‌ی 40 هه‌زار داواكاریی هاووڵاتیانی وڵاته‌كه‌یان پێگه‌یشتووه، به مه‌به‌ستی جێهێشتنی ئیمارات و گه‌ڕانه‌وه بۆ پاكستان. وتیشی: له رۆژی شه‌ممه‌ی رابردووه‌وه گه‌شته ئاسمانییه‌كان به‌ره‌و پاكستان ده‌ستیانپێكردووه.\nباڵیۆزی گشتیی پاكستان له ئیمارات روونیشیكرده‌وه: پێویسته هاووڵاتیان له‌وه تێبگه‌ن كه ته‌نها ژماره‌یه‌كی دیاریكراوی گه‌شته ئاسمانییه‌كانیان هه‌یه و له پاكستانیش ژماره‌یه‌كی سنوورداری كیت-یان هه‌یه بۆ پشكنینی هاووڵاتیان بۆ دۆزینه‌وه‌ی تووشبووانی كۆرۆنا، هه‌روه‌ها شوێنی كه‌ره‌نتینه‌یان له وڵات زۆر سنوورداره و ناتوانن به‌پێی پێویست تووشبووانی ڤایرۆسه‌كه كه‌ره‌نتین بكه‌ن. وتیشی: ئه‌وانه‌ی ئاره‌زوو ده‌كه‌ن بگه‌ڕێنه‌وه بۆ پاكستان، ئێمه به‌پێی كات و توانای خۆمان به‌رده‌وام ده‌بین له ناردنه‌وه‌یان.\nپێویستیان به هاوكاریی ده‌بێت\nباڵیۆزی گشتیی پاكستان له ئیمارات ئاماژه‌ی به‌وه‌شكرد: له‌وه‌ته‌ی په‌تای ڤایرۆسی كۆرۆنا له ئیمارات سه‌ریهه‌ڵداوه، باڵیۆزخانه‌كه‌یان هاوكاریی پێشكه‌ش به نزیكه‌ی 8 هه‌زار و 500 هاووڵاتی پاكستانی نیشته‌جێی ئه‌و وڵاته كردووه، له ماوه‌ی داهاتووشدا 11 هه‌زاری دیكه پێویستیان به هاوكاریی ده‌بێت، كه زۆربه‌یان له‌و كه‌سانه‌ن به‌هۆی گرتنه‌به‌ری رێوشوێنه‌كانی به‌رگرتن له بڵاوبوونه‌وه‌ی ڤایرۆسی كۆرۆناوه كاره‌كانیان له ده‌ستداوه و بێكار ماونه‌ته‌وه، یان ماوه‌ی نیشته‌جێبوونیان ته‌واوبووه.\nباسی له‌وه‌شكرد: له ئه‌نجامی ئه‌و دۆخه‌ی هاتۆته ئاراوه، ئاسته‌نگ له‌به‌رده‌م گه‌یاندنی هاوكارییه‌كان دروستبووه، بۆیه داوا له هاووڵاتییه‌كان ده‌كه‌م دان به‌حۆیاندا بگرن، چونكه ره‌نگه گه‌یاندنه‌وه‌یان بۆ پاكستان دوا بكه‌وێت، به‌ڵام به دڵنیاییه‌وه ده‌یانگه‌ڕێنینه‌وه.\nدەوحە؛ حكومەتی كابول و بزووتنەوەی تالیبان دەگەنە ئاشتی؟\nروسیا: هەوڵدەدەین ئابڵوقەی سەر سوریا بشكێنین\nسەرۆكی ئەمریكا: كۆسۆڤۆ هەمان هەنگاوی ئیمارات دەنێت بەرەو ئیسرائیل


به‌ریتانیا ده‌ڵێت هه‌وڵ ده‌ده‌ین ڕێکه‌وتنی ناوه‌کی ئێران بمێنێته‌وه - جام کوردی\nبه‌ریتانیا ده‌ڵێت هه‌وڵ ده‌ده‌ین ڕێکه‌وتنی ناوه‌کی ئێران بمێنێته‌وه\nئه‌گه‌رچی ڕاگرتنی که‌شتییه نه‌وتهه‌ڵگره‌کان په‌یوه‌ندییه‌کانی نێوان تاران و له‌نده‌نی ئاڵۆز کردووه و به‌ریتانیا له هاوپه‌یمانی ده‌ریایی ئه‌مریکا له ناوچه‌ی که‌نداوی فارس به‌شدار ده‌بێت به‌ڵام وه‌زیری ده‌ره‌وه‌ی ئه‌م وڵاته ڕایگه‌یاندووه که هه‌وڵ ده‌ده‌ین ڕێکه‌وتنی ناوه‌کی ئێران به‌رده‌وام جێبه‌جێ بکرێت.\nبه پێی ڕاپۆرتی جام کوردی، وه‌زیرانی ده‌ره‌وه‌ی ئه‌مریکا و به‌ریتانیا هه‌ڵوێستی خۆیان سه‌باره‌ت به پێکهێنانی هاوپه‌یمانی ده‌ریایی له که‌نداوی فارس ئاشکرا کرد.\nمایک پۆمپیۆ وه‌زیری ده‌ره‌وه‌ی ویلایه‌ته یه‌کگرتووه‌کانی ئه‌مریکا به بۆنه‌ی ئاماده‌یی به‌ریتانیا بۆ به‌شداری له هاوپه‌یمانی ده‌ریایی سوپاسی ئه‌م وڵاته‌ی کرد.\nناوبراو له کۆنگره‌یه‌کی ڕۆژنامه‌وانی له گه‌ڵ دۆمینک ڕاب وه‌زیری ده‌ره‌وه‌ی به‌ریتانیا وتی: من به نوێنه‌رایه‌تی له سه‌رۆک تره‌مپ و حکومه‌تی ئه‌مریکا به بۆنه‌ی بڕیاری به‌ریتانیا بۆ به‌شداری له هاوپه‌یمانی ده‌ریایی له که‌نداوی فارس و گه‌رووی هۆرمۆز، ده‌ستخۆشی له‌م وڵاته ده‌که‌م. به‌ریتانیا ئه‌زموونی چه‌ندین سه‌ده ده‌ریاوانیی هه‌یه و له گرنگی ئاسایش و ئازادی ده‌ریاوانی له ئاستی نێوده‌وڵه‌تی تێده‌گات.\nوه‌زیری ده‌ره‌وه‌ی به‌ریتانیاش دابینکردنی ئاسایشی ده‌ریاوانیی له گه‌رووی هۆرمۆز به پرسێکی نێوده‌وڵه‌تی ناو برد به‌ڵام ڕایگه‌یاند که وڵاته‌که‌ی هێشتا پابه‌ندی ڕێکه‌وتنی ناوه‌کییه له گه‌ڵ ئێران و نایه‌وێت په‌ره به ئاڵۆزییه‌کان له گه‌ڵ ئێران له ناوچه‌که بدات.\nڕۆژی دووشه‌ممه‌ش وه‌زیری به‌رگری به‌ریتانیا ڕایگه‌یاند که وڵاته‌که‌ی ئاماده‌یه په‌یوه‌ندی به هاوپه‌یمانی ده‌ریایی که‌نداوی فارس به سه‌رکردایه‌تی ئه‌مریکاوه بکات.


«کـچە فیلم گێڕەرەوەکە»؛ ڕۆمانێک بۆ گێڕانەوەى فیلمەکان.\nکچە فیلم گێڕەرەوەکە.\nئێرنان ڕیڤێرا لێتێلیێر\nوەرگێڕانى: عەتا محەمەد\nلە بڵاوکراوەکانى ناوەندى ڕۆشنبیرى و هونەریى ئەندێشە\n«گێڕانەوەى فیلمێک، هەروەک ئەوەیە خەونێک بگێڕیتەوە. گێڕانەوەى ژیانێکیش هەروەک ئەوەیە خەونێک یاخود فیلمێک بگێڕیتەوە.» لە (ل٦٨)ى ڕۆمانەکەوە.\nماوەیەکە بەردەوام لە سەیرکردنى فیلمدام و چێژى زۆریان لێ وەردەگرم، وەک چۆن چێژ لەوە دەبینم وەک «ماریا مارگارێتا» لە سەربانەکەى خۆمانەوە بە خەمباریى لە ئاوابوونى خۆر بڕوانم.چەند ڕۆژێک لە کتێب دادەبڕێم. بڕیار دەدەم ڕۆمانێک بخوێنمەوە. لەنێوان کتێبەکاندا «کچە فیلم گێڕەرەوەکە»ى «ئێرنان ڕیڤێرا لێتێلیێر»ى تشیلى هەڵدەبژێرم. ڕەنگە هۆکارەکەى ئەوە بێت، کە هەر لە ناونیشانەکەدا دیارە ئەم ڕۆمانە لەگەڵ فیلمدا نزیکییەکى زۆرى هەیە. هەروایش بوو. هەندێ کات لەناو لاپەڕەکاندا هەستم دەکرد کتێب دەخوێنمەوە و هەندێ کاتى تریش وامدەزانى تەماشاى فیلمێک دەکەم. سرووشتى ڕۆمانەکە بەم شێوە بوو.\n«نـــووسەرى چاک ئەوەیە دزى بکات، نەوەک لاساییىکەسانى دى بکاتەوە.». ‹فلیپ ڕۆس›.\nدەبێت خواستنێک لە گوتەکەى «فریدریک نیتچە»دا بکەم، کە دەڵێت: «ئێمە بە تەنیا هونەر شک دەبەین، تا حەقیقەت نەبێتە مایەى مردنمان.» دەمەوێ ڕستەکە بەم جۆرە دەرببڕم :«ئێمە بە تەنیا گێڕانەوە شک دەبەین، تا واقیع نەبێتە مایەى مردنمان.».\n«نەنکم» تا لە ژیاندا مابوو، ئەگەر بیویستایە چیرۆکێک، کە پێشتر کەسێک بۆى باس کردبوو، بگێڕێتەوە، دەستەواژەیەکى زۆر سەرنجڕاکێشى بە کار دەهێنا، نەیدەگوت فڵان کەس بەسەرهاتێکى بۆم گێڕایەوە، بەڵکو دەیگوت «گەڕاندەوە»؛ یــــانى ئەو چیرۆکەى لە زەمەنى ڕابردووەوە بۆ ئێستا گەڕاندووەتەوە. لاى من دەستەواژەکەى «نەنکم»زۆر جوان و هونەریی بوو، بەڵام لێرەدا وەک پێڕەوییکردنێک لە یاساى باو چەمکى «گێڕانەوە» بە کار دەهێنم.\nگێڕانەوە یەک لە ڕەگەزە زۆر گرنگەکانى تێکستى ئەدەبییە، بە تایبەت «چیرۆک و ڕۆمان»، کە ئەم دوو ژانرە سەر بە هونەرى گێڕانەوەن. دەتوانم زیاتر بڕۆم و بڵێم لەناو تێکستداهیچ ڕەگەزێک وەک گێڕانەوە بەهێز و بنەڕەتیىنییە. لە دووتوێى لاپەڕەکاندا ڕووداوەکان لە چەند ساتێکى کەم تێناپەڕن، بەڵام بە درێژاییى تێکستەکە دەگێڕدرێنەوە.\nهەمیشە کاتێک دەگێڕینەوە، واتا لەبارەىڕابردووەوە قسە دەکەین، لەبەر ئەوەى هەردوو چەمکى «گێڕانەوە» و «ڕابردوو»پێکەوە لە پێوەندییەکى دانەبڕاو و بەردەوامدان.بەم پێیە بێت چەمکى ڕابردوو چ لە ئێستا و چ لە داهاتوویش بەهێزترە. گێڕانەوەى ڕووداوەکان وامان لێ ناکەن هەست بکەین لە ڕابردووداین، بەڵکو ئەو هەستە بەسەرماندا زاڵ دەبێت ئەوڕووداوەى ڕابردوو وا ئێستا ڕوو دەدات. ئەم نووسینە هەروەک ڕۆمانەکە لە بازنەى ڕابردوودا دەسووڕێتەوە و لەسەر ئەو چەمکە و هێزى گێڕانەوەکانى «ماریا مارگارێتا» دەوەستێت.\n«کــــــچێک فیــلم دەگێڕێتەوە.».\nتاکە کەناڵى دەوڵەمەندبوونى خێزانێکى هەژار لە گوندێکى پڕ لە کان و بارووتى ڕەش، بە هۆى گــــێڕانەوەوەیە؛ گێڕانەوەى فیلملە لایەن کچێکى تاقانەى دە یانزدە ساڵانەوە بە ناوى «ماریا مارگارێتا»ئەمە چیرۆکى ڕۆمانەکەیە.\n«خـــێزانە هـــەژارەکان بەختەوەرن.».\nتێکستەکە باس لە خێزانێکى هەژار دەکات، کە لە گوندێکدا دەژین. باوکى «مــاریا»کرێکارى یەکێک لەو کانە زۆرانەیە، کە لەو گوندە بیابانییەدان. بە هۆى کارەوە کەمئەندام دەبێت. ئەندامانى خێزانەکە لە حەوت کەس پێک دێن، دایکوباوک، چوار برا و خوشکێکى بچووک، کە دواتر لە گوندەکەدا دەبێتە باشترین گێڕەرەوەى فیلم.گرنگترین شت لاى خەڵکىئێرە سەیرکردنى فیلمەکانە لە سینەما. پارەیەکى زۆر دەدەن، تا لەوێ تەماشاى فیلمەکان بکەن. لەبەر هەژاریى، دەبێت هەر جارێک تەنیا کەسێک لە ئەندامانى خێزانەکە بۆ سینەما بچێت، بە هۆى لێزانى و لێهاتووییى خۆیەوە «ماریا مارگارێتا»هەڵدەبژێردرێت بچێتە سینەماکە و دواتر ئەوەى بینیویەتى بۆ خێزانەکەى بگێڕێتەوە.بە هۆى گێڕانەوە سەرنجڕاکێشەکانی و جووڵەى جەستە و نواندنە جوانەکانییەوە نەک هەر لە ماڵ و گەڕەکەکەى خۆیان، بەڵکو لە هەموو گوندەکە ناوى بە لێزانترین و زیرەکترین کەس بۆ گێڕانەوەى فیلمەکان دەڕوات.\n«گــــێڕانەوەى فیلمەکان لە خودى فیلمەکان سەرنجڕاکێشترن.».\nهێزى هونەریى و سەرنجڕاکێشیى «ماریا» لەوەدا بوو، کە توانى خەڵکى گوندەکە لە سینەما دوور بخاتەوە و لە دەورى خۆى کۆیان بکاتەوە. ئەو ئەو فیلمانەى دەگێڕانەوە، کە لە سینەماکە پێشان دەدران. هەندێ کەس پارەیان نەبوو، دەهاتن و گوێیان لە گێڕانەوە چێژبەخشەکانى «ماریا مارگارێتا» دەگرت، چونکە خێزانەکەى لە چاو سینەماکەپارەیەکى ئێجگار کەمیان لە گوێگران وەردەگرت.تا لە کۆتاییدا واى لێ هات ئەوانەیشى بۆ سینەما دەچوون، ئیدى وازیان هێنا و بۆ گوێگرتن لە گێڕانەوە پڕ ئەفسوونەکانى ئەم دەهاتن، چونکە گێڕانەوەکانى ئەم کچە دەربارەى فیلمەکان لە خودى فیلمەکان سەرنجڕاکێشتر بوون. بەم کارە خێزانى «ماریا مارگارێتا»دەوڵەمەند بوون.\nهیچ گێڕانەوەیەک نییە تراژیدیى نەبێ، چونکە گێڕانەوە بە سرووشتى خۆى ڕوو لە کۆتاییى دەکات، هەموو کۆتایییەکیش مرۆڤ خەمناک دەکات. کۆى ئەندامانى خێزانى«ماریامارگارێتا» کۆتایییەکى تراژیدییان دەبێت. دایکى دەمرێت. باوکى دەمرێت. براکانى هەر یەکەیان بە هۆى شتێکەوە دەمرن و ون دەبن. لە دواجاردا ئەم بە تەنیا لە گوندەکەدا دەمێنێتەوە. لە ئێواراندا بە خەمباریى لە ئاوابوونى خۆر دەڕوانێت.\nڕۆمانەکە بە تەکنیکى تاکدەنگى گێڕدراوەتەوە. ڕووداوەکان زنجیرەیین و یەک بە دواى یەکدا هاتوون.نووسەر بە تەنیا لە زمانى «ماریا مارگارێتا»وە باسى ڕابردووى گوندى کانەکە دەکات، کە چ ئارەزوویەکى گەورەیان لە سەیرکردنى ئەو فیلمانەدا هەیە لە سینەماى گوندەکە پێشان دەدرێن.


HDI (٢٠١٩) ٠٫٦٤٥ (١٣١st)\n^ Ethnologue : Languages of the World (Seventeenth edition) : Statistical Summaries Archived 17 December 2014 لە وەیبەک مەشین.. Retrieved 17 December 2014.\n^ "Narasimha Rao Passes Away". The Hindu. 24 December 2004. Archived from the original on 13 February 2009. Retrieved 2 November 2008. Archived ٣٠ی کانوونی یەکەمی ٢٠٠٤, لە وەیبەک مەشین.\n^ "Indian pharmaceutical industry – growth story to continue". Express Pharma. 15 January 2012. Archived from the original on 16 January 2013. Retrieved 31 October 2012. Archived ١٦ی کانوونی دووەمی ٢٠١٣, لە وەیبەک مەشین.\n^ D Balasubramanian (16 October 2008). "Potato: historically important vegetable". The Hindu. Chennai, India. Archived from the original on 12 July 2012. Retrieved 26 June 2012. Archived ٢٠ی تشرینی یەکەمی ٢٠٠٨, لە وەیبەک مەشین.\n^ Rajni Pathania, "Literacy in India: Progress and Inequality." Bangladesh e-Journal of Sociology 17.1 (2020) online Archived ١٢ی تەممووزی ٢٠٢٠, لە وەیبەک مەشین..\n^ Dandapani Natarajan, "Extracts from the All India Census Reports on Literacy." (2016) page 11 online Archived ١٨ی کانوونی دووەمی ٢٠٢١, لە وەیبەک مەشین.\n^ Latika Chaudhary, "Determinants of primary schooling in British India." Journal of Economic History (2009): 269–302 online Archived ٢٣ی تەممووزی ٢٠٢١, لە وەیبەک مەشین..\n^ HRD to increase nearly 25 pc seats in varsities to implement 10 pc quota for poor in gen category Archived ١٦ی نیسانی ٢٠١٩, لە وەیبەک مەشین., Economic Times, 16 January 2019.\n^ N Jayapalan History Of Education In India (2005) excerpt Archived ١٠ی کانوونی یەکەمی ٢٠٢٠, لە وەیبەک مەشین..\n"Briefing Rooms: India", Economic Research Service, United States Department of Agriculture, 2009, archived from the original on 20 May 2011 Archived ٢٠ی ئایاری ٢٠١١, لە وەیبەک مەشین.\nForest (Conservation) Act, 1980 with Amendments Made in 1988 (PDF), Department of Environment and Forests, Government of the Andaman and Nicobar Islands, 1988, archived from the original (PDF) on 21 July 2011, retrieved 25 July 2011 Archived ٢١ی تەممووزی ٢٠١١, لە وەیبەک مەشین.\nKaranth, K. P. (2006), "Out-of-India Gondwanan Origin of Some Tropical Asian Biota" (PDF), Current Science, 90 (6), pp. 789–792, archived from the original (PDF) on ١١ی نیسانی ٢٠١٩, retrieved 18 May 2011 Check date values in: |ڕێکەوتی ئەرشیڤ= (help) Archived ١١ی نیسانی ٢٠١٩, لە وەیبەک مەشین.\nDunleavy, P.; Diwakar, R.; Dunleavy, C. (2007), The Effective Space of Party Competition (PDF) (5), London School of Economics and Political Science, archived from the original (PDF) on ٢٨ی تشرینی یەکەمی ٢٠٠٧, retrieved 27 September 2011 Check date values in: |ڕێکەوتی ئەرشیڤ= (help) Archived ٢٨ی تشرینی یەکەمی ٢٠٠٧, لە وەیبەک مەشین.\nBehera, L. K. (20 March 2012), India's Defence Budget 2012–13, Institute for Defence Studies and Analyses, archived from the original on 15 December 2012, retrieved 26 March 2012 Archived ١٥ی کانوونی یەکەمی ٢٠١٢, لە وەیبەک مەشین.\nMiglani, S. (28 February 2011), "With An Eye on China, India Steps Up Defence Spending", Reuters, archived from the original on 2 May 2011, retrieved 6 July 2011 Archived ٢ی ئایاری ٢٠١١, لە وەیبەک مەشین.\nNair, V. K. (2007), "No More Ambiguity: India's Nuclear Policy" (PDF), afsa.org, archived from the original (PDF) on 27 September 2007, retrieved 7 June 2007 Archived ٢٧ی ئەیلوولی ٢٠٠٧, لە وەیبەک مەشین.\nPandit, R. (27 July 2009), "N-Submarine to Give India Crucial Third Leg of Nuke Triad", The Times of India, archived from the original on 11 August 2011, retrieved 10 March 2010 Archived ١١ی ئابی ٢٠١١, لە وەیبەک مەشین.\n"UK, India Sign Civil Nuclear Accord", Reuters, 13 February 2010, archived from the original on 12 May 2012, retrieved 22 August 2010 Archived ١٢ی ئایاری ٢٠١٢, لە وەیبەک مەشین.\n"India, US Sign 123 Agreement", The Times of India, 11 October 2008, archived from the original on 7 November 2011, retrieved 21 July 2011 Archived ٧ی تشرینی دووەمی ٢٠١١, لە وەیبەک مەشین.\nFarrell, D.; Beinhocker, E. (19 May 2007), Next Big Spenders: India's Middle Class, McKinsey & Company, archived from the original on 5 December 2011, retrieved 17 September 2011 Archived ٥ی کانوونی یەکەمی ٢٠١١, لە وەیبەک مەشین.\nIndian IT-BPO Industry, NASSCOM, 2011–2012, archived from the original on 9 May 2012, retrieved 22 June 2012 Archived ٩ی ئایاری ٢٠١٢, لە وەیبەک مەشین.\n"Indian Readership Survey 2012 Q1: Topline Findings" (PDF). Media Research Users Council. Growth: Literacy & Media Consumption. Archived from the original (PDF) on 7 April 2014. Retrieved 12 September 2012. Archived ٧ی نیسانی ٢٠١٤, لە وەیبەک مەشین.\nوەرگیراو لە «https://ckb.wikipedia.org/w/index.php?title=ھیندستان&oldid=853965»\nدواجار لە ١٠:٣٢ی ١٧ی تشرینی یەکەمی ٢٠٢١ دەستکاری کراوە\nئەم پەڕەیە دواجار لە ١٠:٣٢ی ١٧ی تشرینی یەکەمی ٢٠٢١ نوێ کراوەتەوە.


پەلامارەکەی سێ زلهێزەکەی ڕۆژاوا، ســـــــووریای ڕاچەڵەکاند؟\nئەم پەلامارە لەچاو ئەوەی پار قورستر بوو؛ پار سووریا یەک شوێنی لێ کوترا، ئەمساڵ سێ شوێن.\nئەوجارە ئەمەریکا تەنیاباڵ بوو، ئەمجارەیان بەریتانیا و فەرەنسایشی لەگەڵدا بوو.\nپار نزیکەی شەست مووشەکی تێ گیرا؛ ئەمساڵ نزیکەی ١٢٠ مووشەکیان تێ گرت.\nبەڵام پرسیاری بێ‌بەرسڤ ئەوەیە بڵێی ئەمەریکا بەو پەلامارە مەبەستی خۆی پێکابێت و، بەشار ئەسەدی ئەوەندە پێ چاوترسێن کردبێت ئیتر خۆی لە وەشاندنی کیمایی نەدات؟\nلەوەتی شەڕ هەڵگیرساوە، حاڵی خەڵکی سووریا شپرزە و هیچ نەگۆڕاوە، لەوە نەبێ لە پارەوە دەسەڵاتی ئەسەد زۆر زیادی کردووە و، لە زۆر شوێندا بەرهەڵستکاران و نەیارەکانی داوەتە پاشەوە؛ ترسێکی وەهای خستووەتە دڵی خەڵکی لاشەڕ و بێ‌چەکەوە، خەریکە لە زۆر شەڕگەوە شەڕەکە دەباتەوە.\nڕاستە بەشار ئەسەد لەبەر کەمهێزی و بێدەرەتانی، هەموو سووریای بە دەستەوە نەگرتووەتەوە بەڵام، لە سای ڕووسیا و ئێرانەوە کەس دەرەقەتی نایەت.\nلە پارەوە، نێوانی ئەمەریکا و ڕووسیا و، بە گشتی بەینی ڕووسیا و ڕۆژوا خراپتر بووە؛ تەنانەت ئەنتۆنیۆ گۆترش سکرتێری نەتەوە یەکگرتووەکان دەڵێ ساردەشەڕەکەی جاران خەریکە هەڵدەگیرسێتەوە.\nدۆناڵد ترەمپی سەرکۆماری ئەمەریکا بڕیاری دا دەرکودووکانەکەی بەشار ئەسەد سووکەتەمێیەک بکا؛ ناشێ ئەسەدیش لێی تێنەگەیشتبێت، بەڵام زەحمەتە زۆری بەهەند وەرگرتبێت و واز لە ملهوڕی بهێنێت؛ باوەڕ مەکە ڕووسیایش لەبەر پەلامارەکەی ئەمەریکا، مۆچیاری و ئامۆژگاریەکی ئەسەد بکات و لە گوڵ کاڵتری پێ بڵێت.\nترەمپ لە توێتەرەوە هەڕەشەیەکی وەهای لە ئەسەد کرد گوتمان تازە ئیتر تەواو؛ کەچی چەند مووشەکێکیان گرتە شام و تەواو! دیارە دەوڵەتەکەی ترەمپ بە خۆیشیان نازانن چییان دەوێت و چ دەکەن؛ دەڵێی سەریان لێ شێوابێ.\nلەولایشەوە دۆخینە شلەکەی جارانی ترەمپ لە گردنی ئاڵاوە و لێی نابێتەوە!\nحەفتەی ڕابردوو ڕاگەیاندنەکانی دنیا لەسەرهەست بوون بزانن ترەمپ چۆن شام هەڵدتەکێنێت بەڵام ڕاگەیێنەوانیەکانی ناوخۆی ئەمەریکا بە کێشە و بێنەوبەردەی ترەمپ و ناوخۆی ئەمەریکاوە خەریک بوون؛ ترەمپ هەڕەشەیەکی وەهای لە سووریا کردبوو، دنیا چاوەڕیی ڕووخانی ئەسەدیان لێ دەخوێندنەوە و، هەندێکیان دەیانگوت ئەسەد وەکو ڕێوی تێی تەقاندووە و بەرەو تاران ڕای کردووە کەچی ئەوەندە پەلامارێکی سووک بوو، کورد گوتەنی ئەسەدی شێرەک بان سەری خەڵکەکەی کرد و لێیانی کردەوە شێر! شام و مۆسکۆ چۆن لەو دەستوەشاندنەی واشینگتۆن دەڕوانن؟\nوا دیارە پەنتاگۆن بەرنامەی پەلامارەکەی وەها گوڕیبێت گوایە خەڵکی لاشەڕ و، بیانی پێوە نەبن؛ بیانیەکەیش ڕەنگە هەر مەبەست ڕووسەکان بووبێتن.\nئەو سێ شوێنەیش دایاننە بەر مووشەک، هەم شوێنی بەرهەمهێنانی چەکی کیمایی بوو، هەم خەڵکی لاشەڕی لێوە دوورە.\nسەرئەرکانی سوپای ئەمەریکا لە کۆڕێکی ڕۆژنامەوانیدا ڕایگەیاند زۆر شوێنی دیکەیشی دەستنیشان کردبوو بیانکوتێت بەڵام "گوتمان جارێ با بوەستێت." کەواتە ئەگەر ئەسەد دیسان چەکی کیمیایی ڕابکێشیت، ئەمەریکا ئەو شوێنە دەستنیشانکراوانەیشی لێ دەکوتێت.\nلە پارەوە چەند جارێک هەواڵ بڵاو کرایەوە گوایە سووریا کیمیاییی تەقاندووە بەڵام لەم جارەیان نەبێ ئەمەریکا هیچ هەڵوێستێکی نەبوو؛ بەشکەم ئەسد بێتە سەر ئەقڵ و واز لە کیمیایی‌وەشاندن بهێنێت.\nهەندێ کەس دەڵێن گریمان ئەسەد وازی لە کیمیاییکردنیش هێنا، ئەی ئەو هەموو تۆپ و بەرمیلەبارووتانەی بە خەڵکەوە دەینێ چی؟ خۆ ئەوە گەلێ خراپترە و خەڵکی زیاتری پێ دەکوژرێت؛ بۆ لەو بابەتەدا ڕۆژاوا هیچ هەڵوێستێکی نیە؟!\nڕۆژاوا بەدەر لە کیمیاییەکەی ئەمجارە، هیچ هەڵوێستێکی نەبووە، هۆکارەکەیشی ئەوەیە لە یەکەم شەڕی جیهانیەوە ترسیان لێ نیشتووە؛ لەو شەڕەدا کیمایی تەقێندرا و، هەموو لایەک ئەوەندە ترسیان لێ نیشت بڕیاریان دا قەدەغەی بکەن و ئیتر تێوەی نەگلێن و، لێیش نەگەڕێن کەسی دیکە بەکاری بهێنێت.\nماوەیەک لەمەوبەر ترەمپ دەیگوت ئەمەریکا هەموو هێزەکانی ناو سووریای دەکشێنێتەوە؛ ئەوەندەی نەبرد هەڕەشەی کوتان و لێدانێکی بەهێزی دەکرد؛ ئەوەی لە چی و ئەمەی لە چی! ترەمپ سیاسەتێکی نەگۆڕی نیە؛ جۆرە سەرلێشێوانێکی پێوە دیارە.\nبەڵگەیەکی مانەوەی ئەمەریکا لە سووریا و بەهێزکردنی کوردی ڕۆژاوا، لەقکردنی پێگەکەی سووریای ئێرانە؛ جڵەوکردنی ئێران لە سووریا تاکە بەرنامەی ئەمەریکا بووە لە سووریا کەچی ئەوەیشیانی بە تەواوەتی پێ نەکراوە یان نەیویستووە بیکات.\nئەمەریکا پاش سووکە پەلاماردانەکەی سووریا، دیسان ڕایگەیاندەوە نیازی نیە تا هەتایە لەو وڵاتەدا بمێنێەوە.\nئەمەریکا بەهیوایە وڵاتێکی دی ئەرکی ئەمەریکا لە سووریا بگرێتە ئەستۆ؛ بەڵام کامە لایەن؟ دیارە ئەمەریکا حەزی لێ نیە درێژخایەن خۆی تووشی سووریا بکات؛ ئەگەر وابێ، ڕووسیا بۆ خەم دایگرتووە؟\nڕووسیا بە سەربازی و لە سیاسەتیشدا پشتی ئەسەدی گرتووە و، بەو پشتیوانیکردنە بووەتە کایەگێڕێکی بەبڕشتی ناوچەکە. دیارە ڕووسیا هەڕەشەی لە ئەمەریکا و ڕۆژاوا کردبوو نەکەن لە سووریا بدەن؛ کەچی ئەوان هەر لێیان دا؛ کاردانەوەی ڕووسیا چ دەبێ؟ ڕاستە ڕووسیا هەوڵیەتی پێگەی ئەمەریکا لە سووریا لەق بکا بەڵام خۆ نایکاتە شەڕی ڕاستەوخۆ؛ جێمز مەتیس لە ئەگەری کاردانەوەی ڕووسیادا گوتبووی: "دوور نیە ئەوانەی پشتی ئەسەدیان گرتووە دەست بکەنە بڵاوکردنەوەی هەواڵی بێبنەما."\nقسەکەی مەتیس ڕاست دەرچوو؛ وا ڕووسیا هەر لە ئێستاوە لەو شوێنەی وا دەڵێن کیمیاییەکەی لێ دراوە، هێزی دابەزندووە و دەڵێ هیچ نیشانەیەکی کیمیاییکردنی پێوە دیار نیە؛ مۆسکۆ دەڵێ ئەوە گشتی درۆدەلەسەی سیخوڕە بیانیەکانە بۆ بەدناوکردنی بەشار ئەسەد و ڕووسیا.\nڕووسیا بڕشتەکەی یەکیەتیی سۆڤیەتی جارانی نەماوە؛ ئابووریەکی مامناوەند و بگرە کزی هەیە بەڵام وڵاتێکی خاوەن چەکی ناوەکیە و ئەوەندەی لەباراندا هەیە شەڕی سارد هەڵگیرسێنێتەوە و، بڵێی‌نەڵێی ساردەشەڕەکە قەوماوەتەوە. ئەوە ڕووسیایە دەڵێن لە خاکی وڵاتێکی زلهێزی وەکو بەریتانیادا سیخوڕ دەرمانخوارد دەکات؛ ئەوە مۆسکۆیە دەستی خستووەتە ئۆکراینەوە و لایەکی لە خاکەکەی دابڕی؛ دەڵێن دەستی وەرداوەتە سەرکۆمارهەڵبژاردنەکەی ئەمەریکایشەوە. لە سووریایشدا جێپای خۆی قایم کردووە.\nلە ئاسمانی سووریاوە، ئەستێرەی ڕووسیا لە ئەنگاوتندایە و، هەسارەی ئەمەریکایش هەتا دێ ئاواتر دەبێ و وەختە نەمێنێت؛ ئەمەریکا سەدام حسەینی لە دەسەڵات خست و، ئێرانی لە خۆی کردە کەڵەگا. لە سووریایشدا ئەوەندە خاوەخاوی کرد هەتا ئێران خۆی تێ خزاند و گەیشتە سەر سنووری ئیسرائیل. ئیسرائیلیش جاربەجارێ دەستی لە هێزەکانی سووریای ئێران\nوەشاندووە؛ کێ دەڵێ شەڕێکی وا لێ هەڵناگیرسێت هەرهەموو ناوچەکە کاول بکا؟